ALBOAN::Heziketa baliabideak::Gizarte Bazterketa\nErrefuxiatuek beraien herrialdeetara itzultzean zer arazo (etxebizitza, familia, ekonomia, hezkuntza…) izan dezakete?\nGu bezalako gazte eta haurrak?\nZer dakigu bazterketa egoeran dauden gure inguruko haur eta gazteei buruz? Zeintzuk dira gure gizarteko haur eta gazteek dituzten arrisku nagusiak? Zeintzuk dira Afrikakoek dituzten arriskuak?\nGiza Garapenerako Gailurra\nUste duzu zilegi dela Giza Eskubideak kategorietan klasifikatzea? Horrek zera esan nahi al du; bizitza duina eta kalitatezkoa izateko ez direla denak behar-beharrezkoak? Betetzen al dira Gailurretan sinatzen diren akordioak? Zer eta nola egin dezakegu hauek beteak izan daitezen?\nEtorkinei buruzko musika\nZer diote gure inguruko abesti batzuek emigrazioari buruz? Garrantzitsua al da musika mezuak transmititzeko? Abestien letren bitartez irits gaitezke beste modutara iristen ez garen jende multzo batengana?\nGaur egungo gizartean ematen da pertsonekiko bazterketa? Zeintzuk dira zuen iritziz gizaki baztertuenganako ditugun betebeharrak? Zer egin dezakegu gure inguruneko pertsonek uler dezaten gizakien arteko desberdintasunak errespetatzeko dugun betebeharra?\nIkasleak motibatzen dira, fantasia eta ipuinen mundu liluragarrian sarrarazten, hain zuzen. Banaka, 1.1. fitxan agertzen den ipuina irakurri ondoren, taldeka, gogoeta egiteko prestatu den galdera-multzoari erantzungo diote.\nHiru belaunaldiko eskubideak\nBa al dakigu Giza Eskubide guztiak ez zirela batera onartu? Lehenengo eskubide zibil eta politikoak onartu ziren, ondoren eskubide sozial, ekonomiko eta kulturalak eta azkenik ingurugiroari eta bakeari lotutako eskubideak. Zein mekanismoren bitartez ziurtatzen dira eskubide hauek?\nErauzitako haurtzaroa (I)\nNola sentituko nintzateke haurtzaroan nire familia aurrera atera behar izango banu? Nola sentituko nintzateke nigandik gertuen dauden pertsonek abandonatuko banindute?\nHaurren heriotza-tasari buruzko mapa kontzeptuala\nZer dakigu munduko herrialde desberdinetako haurren heriotza-tasari buruz? Herrialde berean haurren heriotza-tasa datu desberdinak eman daitezke? Zergatik? Zer egin dezakegu egoera hau hobetzeko?\nZer dakigu Panamari buruz? Zer dakigu herrialde honetako umeei buruz?\nZer esanahi du intolerantziak? Animatzen gara jarrera intoleranteak jasotzen dituen egoera bat antzeztera edota testu bat idaztera? Nondik sortzen dira jarrera hauek eta zein ondorio dituzte?\nZuk zer egingo zenuke?\nNolako argudioak ditugu gaur egun kolektibo batzuekiko diskriminazioa eta marjinazioa justifikatzeko? Zer egin genezake toleranteagoak izateko eta diskriminazioa saihesteko? Ideia, aurreiritzi eta estereotipo hauek oinarri zientifikorik ba al dute?\nJar zaitez haren lekuan\nKontzienteak al gara gizon eta emakumeek lan munduan jasotzen duten tratu desberdintasunaz? Ohituak ote gaude egoera diskriminatzaileetara? Konproba dezagun beste sexuaren lekuan jarrita.\nTratu txarra historian zehar\nNola eragin dute teoria zientifikoek emakumeen diskriminazioan? Gaur eguneko egoera hobea al da? Zer egin genezake edo nolakoa litzateke genero berdintasunean oinarritutako gizarte ideal bat?\nErauzitako haurtzaroa (II)\nZer da kanpo zorra? Peru eta Brasilgo esperientziak\nZer da kanpo zorra? Zer suposatzen du zorrak herrialde txirotuentzat? Zer dakigu Bibliako Askapen Urteari (Jubileu Urtea) buruz? Zein da zorrarekin duen harremana?


Bertan behera Zachariasen kontzertua eta Ganbera denboraldiko 8.a – Bilbao Orkestra Sinfonikoa\nBertan behera Zachariasen kontzertua eta Ganbera denboraldiko 8.a\nDenboraldi sinfonikoko 12. egitaraua (martxoaren 19 eta 20ko kontzertuak) bertan behera geldituko da Christian Zacharias zuzendari eta bakarlariaren gaixotasun bat tarteko. Orkestrari egiaztagiri mediko bat helarazi dio, ezin izango duela egon justifikatzeko.\nHalaber, osasun agintarien jarraibideei ahalik eta ondoen jarraitzeko, BOSek erabaki du martxoaren 16ko (astelehena) Ganbera denboraldiko 8. kontzertua bertan behera uztea.\nSarreren zenbatekoa itzuli egingo da, eskuratzeko erabilitako bide bera erabilita. Informazio gehiagorako, gure bulegoetara jo dezakezue bihartik aurrera.\nGaurkotzea: 13. egitarau sinfonikoa ere bertan behera geratu da. Aipatu egitaraua martxoaren 26 eta 27rako aurrikusita zegoen , Amancio Prada bakarlariaren parte hartzearekin.\nBOSek bi kontzertu emango ditu jendaurrean, Arriaga Antzokiarekin elkarlanean 3 ekaina, 2020


Apirileko eskaintza Sanagustin kulturgunean — Kulturaz\nApirileko eskaintza Sanagustin kulturgunean\nApirileko eskaintza Sanagustin kulturgunean Kontzertuetan, besteak beste, Gari , Kalakan eta Delorean taldeak disko berriekin; antzerkian ' Pottola ' eta Zuondoan proiektua ren 'Maddi eta Antton'; film laburretan Kimuak ; eta dantzan Dantzaki Orbegozo taldearekin saloiko dantzak. Umeentzat pailazoak eta erakusketak ere egongo dira. Horiek guztiak apirilean. https://www.kulturaz.eus/albisteak/1040 https://www.kulturaz.eus/@@site-logo/logoa.png\nKontzertuetan, besteak beste, Gari , Kalakan eta Delorean taldeak disko berriekin; antzerkian ' Pottola ' eta Zuondoan proiektua ren 'Maddi eta Antton'; film laburretan Kimuak ; eta dantzan Dantzaki Orbegozo taldearekin saloiko dantzak. Umeentzat pailazoak eta erakusketak ere egongo dira. Horiek guztiak apirilean.\nApirileko ekitaldi zerrendan bada zer ikusi eta entzuna. Arlo anitzeko ekitaldiak eta izen handiko proiektu berrien aurkezpen ugari entzun, ikusi eta gozatzeko aukera ederrak izango ditugu Sanagustin kulturgunean.\nKontzertua: Gari + Estankona. 'Ez da amaiera' diskoa aurkezteko biran etorriko da Gari. Aitzealdenk! Zuzenean saioko ekitaldia.\nEguna: Apirilak 6, zapatua.\nSarrerak: 10€. (Kultur bonoarekin doan ikus daiteke).\nFilm laburrak: Kimuak.\nEguna: Apirilak 10, asteazkena.\nSarrerak: 3€. (Kultur bonoarekin doan ikus daiteke).\nFilmak:Bajo la almohada (Isabel Herguera, 8:25 minutu); Casa vacia (Jesus Maria Palacioa, 20:30 minutu); Los monstruos no existen (Paul Urkijo, 9:22 minutu); Voice over (Martin Rosete, 9:40 minutu); Abuztua (Pello Zazpitaerdi, 17 minutu).\nKontzertua: Kalakan + talde gonbidatua. Kalakan maiatzean aterako duen lan berriaren biran etorriko da.\nEguna: Apirilak 13, zapatua.\nSarrerak: Aurrez 8€ / Egunean 10€. (Kultur bonoarekin doan ikus daiteke).\nEguna: Apirilak 14, igandea.\nAktoreak: Lur Korta, Aitor fernandino, Joseba Usabiaga / Egoitz Sanchez eta Ainhoa Garai.\nSinopsia: "Gorka gizon arrakastatsua da. Elenarekin maitemindu da erabat, emakume adimentsu, atsegina eta sentsuala baita; gainera, emakume dibertigarria da eta behar baino 30 bat kilo gehiago ditu. Elenarekin harremanetan hasi dela jakitean, bere lagunak diren Alex eta Blanca zirika hasi zaizkio Elenari buruzko iritzi krudelak tarteko, eta esandako horiek eragin itzela dute Gorkarengan, hark ematen duen arrakasta irudiaz duen obsesioagatik. Elenarekin duen harremanaren alde egitera behartuta, Gorkak itxurari buruz dituen kontzeptuei egin behar die aurre, ahal duen bezala, harik eta erabaki bat hartu arte."\nSarrerak: aurrez 10€ / egunean 12€ (kultur bonoarekin erdi prezioan ikus daiteke).\nEkitaldia: Saloiko dantzak Dantzaki Orbegozo taldearekin (ekitaldi irekia, edonork dantza egiteko).\nEguna: Apirilak 20, zapatua.\nOrdua: 23:30k aldera.\nEkitaldia: Korri ta Xalto pailazoak.\nIkuskizuna: Dantzan (berria).\nEguna: Apirilak 21, igandea.\nSarrera: 3€ (kultur bonoarekin doan).\nAntzerkia: Antton eta Maddi.\nAktoreak: Iñigo Aranbarri (Antton), Itziar Elias (Maddi).\nSinopsia: Maddi eta Antton lanaren haria parke batean garatzen da, eta bertan Maddik eta Anttonek, beren jolas, elkarrizketa eta zalantzen bitartez, harrerako umeen egoera hurbilagotik ezagutzeko aukera emango digute.\nAntzerki lan horren bitartez, gizarteari harrerako haurrei beste begi batzuez begiratzen lagundu nahi zaio, eta horien sentimenduak naturaltasunez tratatzen".\nDokumentala: Gu ere harrera familia.\nEkoizpena: Maite Elias, Itziar Elias, Esther Fernandez eta Mikel Yerobi.\nIrudia eta edizioa: Mikel Yerobi.\nArte zuzendaritza: Maite Elias.\nElkarrizketak: Itziar Elias.\nKomunikazioa: Esther Fernandez.\nKontzertua: Delorean + talde gonbidatua. Nazioarteko bira hasi aurretik hemen izango dira zarauztarrak.\nEguna: Apirilak 27, zapatua.\nSarrerak: zehazteke. (Kultur bonoarekin doan ikus daiteke).\nErakusketa: Enrique Pimoulier argazkilariaren lanak.\nIzena: Emakume nekazariak.\nEguna: Apirilak 29tik maiatzaren 15era.\nKultur bonoa herriko lau eragileren artean sortutako proiektu bat da: Kultur Mahaia, Sanagustin kulturgunea, Tren Museoa eta Azpeitiko Udalarenak (Kultura, Gazteria... sailak). Aurten jarri da martxan kultur ekitaldien kontsumoa sustatu, Azpeiti mailako kontsumoa bultzatu eta herritarrek abantaila ekonomikoak izateko helburuarekin. Berez 155 euro inguruko balioa luke txartelak, baina 52 eurotan dago (langabetuak, erretiratuak, Gazte Txartelaren jabeak eta ikasleak, %25eko deskontua). 2013rako 50 bat saltzeko helburua dute sustatzaileek eta orain arte 35 saldu dira. informazio gehiago hemen lor dezakezue baina jarraian eskaintzaren xehetasunak:


Hitzaldien bideoak hurrengo linkan ikus daitezke: https://www.youtube.com/playlist?list=PLehx37T9i15xtO6cRCTRp7isqvi3nQK8j\n2017KO BURMUINAREN ASTEA\nAurten Burmuinaren Astea-ren hirugarren edizioa ospatuko dela jakinarazi nahi dizuegu. BCBL eta Eureka! Zientzia Museoa-ren eskutik, Donostian (Gizpuzkoa) ospatuko da 2017ko marxoaren 13tik 17ra.\nBurmuinaren Aste-ko jarduerak publikoari ireikiak eta musu-truk izango dira.\nHELDUENTZAKO JARDUERAK (2017ko martxoaren 14, 15 eta 16an, 18:30 - 20:30)\nEkitaldi honen xede nagusia garuna, alor konplexua izanik, jendeari modu sinplean helaraztea da. Horretarako, garunarekin lotutako hainbat diziplinatan aditu direnen mintzaldiak antolatu ditugu: neurozientzia, psikologia kognitibo eta hizkuntzalaritzan adituak. Jorratuko diren gaiak emozioak, erabakiak hartzea, pertzepzioa, elebitasuna eta irakurmenaren eskuratzea dira.\nEgunero hamar bat minutuko mintzaldiak emango ditugu, galderak egiteko bost minutu osagarri izango dituztenak. Berbaldia aurkezteko erabiliko den hizkuntza bakoitzaren izenburuak adierazten duena izango da.\nMartxoaren 16ko saio guztiek aldibereko itzulpena izango dute keinu-hizkuntza espainolera.\nAurten zenbait argibide-taula egongo dira une oro eta bertan, dislexia zer den zehaztu eta hurrengo galderak erantzuten saiatuko gara: Nolakoa da irakurketaren ohizko garapena? Garunak nola prozesatzen du idatzitako informazioa? Nola egiten da dislexiaren diagnostikoa? Zeintzuk dira ondorioak? Dislexia duen pertsonari nola lagundu?\nIKASTETXEENTZAKO JARDUERAK (2017ko martxoaren 13-17, 09:50 - 13:00)\nDatak: 2017ko martxoaren 13 - 17, 9:50 - 13:00\nLekua: Eureka! Zientzia Museoa - Montessori Aretoa\nTel:943 012 478 email: erreserbak@eurekamuseoa.es\nHemen ekitaldiaren argazki batzuk:\nItzulpena keinu hizkuntzara


Adimen Politiko eta Estrategikoa EZKERRAREN ETA ESKUINAREN ARTEKO DIALEKTIKAREN TRANPA\nEZKERRAREN ETA ESKUINAREN ARTEKO DIALEKTIKAREN TRANPA\n1. Garrantzitsua da gai honen mamia eta horren inguruan egon daitekeen nahasmen terminologikoa ondo bereiztea. Argi dago tradizioaren eta ordenaren defentsari dagokionez eskuinak positibotzat jotzen dituen balioak existitzen direla eta existitzen jarraituko dutela. Edo ezkerrak justizia sozialari edo aurrerabideari dagokionez defendatzen dituenak. Hala ere, gero eta zalantzagarriagoa da oinarrizko banaketa politikoak balioen aurkakotza horren arabera egituratzea.\n2. Zehatzago esanda, gero eta zalantzagarriagoa da mendebaldeko herrialdeetako hautesleen banaketa "artifiziala" eskuinaren eta ezkerraren artean, epe ertain edo luzera joera bi horien artean hauteskunde-emaitzak % 50 inguru banatzeko joera sortarazten duena.\n3. Ezkerra eta eskuinaren arteko "egiturazko" banaketak zentzua izan zuen ezkerreko, eskuineko eta erdialdeko korronteak elikatzen zituzten joeren araberako gizarte-estratu bereizietan banatzen zenean biztanleria. Soldatapeko langileak ezkerraren oinarrizko hauteskunde-oinarria ziren, etxekoandreak, autonomoak, nekazariak eta enpresari txikiak eskuinaren oinarria ziren bitartean.\n4. Gaur egungo gizarte-osaeran, zatiketa horrek ez du zentzurik. Soldatapekotze eta enpresen kontzentrazio prozesuaren ondorioz, Europar Batasuneko biztanleria aktiboaren % 85 dira soldatapeko langileak dagoeneko. Eta portzentaia horrek pixkanaka hazten jarraitzen du.\n5. Horrela, ezkerraren eta eskuinaren arteko hauteskunde-banaketa tradizionalari eusteak gero eta zentzu gutxiago izateaz gain, soldatapeko langileen botoa bitan banatzeko funtsezko tresna bihurtu da.\n6. Ezkerra eta eskuina kontzeptuak erakargarriak dira gorabidean dauden alderdientzat, botoen ehuneko 50 horretara heltzeko erraztasunak ematen baitizkie. Hala ere, epe ertainera, talde bakar batek ere ez izatea gehiengo zabalik modu egonkorrean da ezkerraren eta eskuinaren arteko banaketaren ondorio nagusia. Eta, aldi berean, soldatapeko langileek boterea etengabe kontrolatzen ez dutela ziurtatzea.\n7. Hautesleen banaketa artifizial horren ondorioz harritzen gara, halaber, Ekialdeko Europako herrialdeetan % 50eko edo % 70eko gehiengoak lortzen direnean. Baina hori ezin hobeto azaltzen da ezkerraren eta eskuinaren arteko banaketa Mendebaldeko Europan bezala errotuta ez dagoen testuinguru politiko batean.\n8. Horregatik guztiagatik, ezkerraren eta eskuinaren arteko zatiketa ez da, bere garaian izan zen bezala, boterean gizarte-sektore desberdinen artean parte hartzeko oreka-tresna. Aitzitik, nahasmen eta manipulazio sozial iraunkorreko tresna bihurtu da. Hein handi batean, hautesleen banaketa artifizial horrek bereizketa hori etengabe elikatzeko beharra sortzen du, aspaldi errealitateetan oinarritzeari utzi baitzion. Ideiei buruz ez ezik, posizionamendu sektario bati buruz ere eztabaidatzen da, non sistematikoki erasotzen baitzaie beste blokean dauden herritarrei, eta, aldi berean, zatiketa finkatzen eta sakontzen da, ezkerraren eta eskuinaren artean botoak aldatzeko aukerak izoztuz. Banaketa artifizial hori oso negatiboa da mendebaldeko gizartearentzat eta, bereziki, soldatapeko langileentzat, baina oso errentagarria izan daiteke lider politikoentzat, beren "ezkerreko" eta "eskuineko" feudoetan eroso finkatuta sentitzen baitira.\n9. Esan bezala, horrek ez du esan nahi eskuineko eta ezkerreko balio tradizionalek indarrik ez dutenik. Lehenbailehen zalantzan jarri behar da balio horiek etengabe manipulatuak izatea, ez gizarte-hobekuntzarako eta -aurrerabiderako tresna gisa, soldatapekoen botoa modu artifizialean zatitzeko tresna gisa baizik.


ZUNZUNEGI GARMENDIA, Juan Mari "Odolkiak ordainetan" (Narrazioak)\nNork idatzia: Zunzunegi Garmendia,J.Mª\nZanbuluka egin zuen gertueneko bizilagunarengana eramango zuen bidexka bihurria, zanbuluka, noiz irauliko zihoan gurditzar bat bailitzan.\n- Nolatan hemen, Pedro? –galdetu zuen etxeko nagusiak harrituta.\n- Txerria hiltzeko aizto txukunen bat izango duzulakoan etorri naiz.\n- Aiztoa? Bai, nahi adina. Josepa! Ekar iezaiguzu kafe bana!\nEtorri berria sukaldera sartu bitartean, aiztoaren bila joan zen etxeko nagusia. Ukuilu ondoko gelatxo batean sartu zen, eta bertako kaxoi bakarretik egunkariorritan bildurik zeukan aiztoa atera. Begi-bistakoa zen berri-berria zela; bonbilaren argitasuna zela medio, hara zer-nolako distira bota zuen; maltzurraren keinua zirudien.\nTxerriaren kurrixkek ukuiluko bazterrak urratu zituzten; heriotza-unea usnatu zuela esan zitekeen. Haizearen alde banatan zeuden gizasemeak; txerria, berriz, haien erdi-erdian. «Sagua banintz», pentsatu zuen gizarajoak, bai baitzekien modu hartara zirrikituren batetik alde egingo zukeela. Alferrik, ordea: Agustinek metro eta erdiko soka zeraman, zeinekin animaliaren lepoa estutu zuen. Zer edo zerk lepoa estutu ziola ohartzean, ezker-eskuinera nahiz ipar-hegoaldera astindu zuen burua. Baina ahaleginak orduan eta gehiago estutu zuen.\n- Eutsi txerri madarikatu honi! –agindu zuen Pedrok gizakiarena baino gehiago trumoiarena zirudien ahotsaz. Animaliaren hanketara jauzi egin zuten beste biek. Astinaldi bortitzak jo zituen txerriak, baita gizon bat lurrera bota ere.\n- Altxa hadi, Tomas! Ostia! Heldu iezaiok atzeko hanketatik! –Pedrok, kezkati. Tomasek, esaneko, esan bezala egin zuen. Sokari tira egin zion gogor asko Agustinek; erremolatxa-kolorea hartu zuen Joxe aurreko hanken indarra menpean hartzen saiatzen zen bitartean.\n- Hor, hor! Txerri puta halakoa! Eutsi hor! Eutsi, nik hankak lotu bitartean! Halaxe, entzumena pitzatuko zukeen kurrixka artean Pedrok hankak lotu zizkion txerriari, zeinek Herioaren itzala antzemanda hor nonbait, orduan eta urduriago bota zituen kolpeak.\n- Gurea duk! Ostia! Jaso dezagun mahaira! –esan zuen Pedrok, begietan pozaren txinpartek dantzatzen zutela.\nNeke handiz jaso zuten txerria. Mahaiaren kexua entzun zuten, bertan hautsiko ote zitzaien pentsatzeraino.\n- Tira orain fuerte, Agustin! –mahai azpitik bizilagunak utzitako aiztoa atera zuen, eta:\nTxerriaren eztarria zulatzen saiatu zen; baina aiztoaren metal garbian ispilu batean bezala Herioa ikusi zuelako-edo, sekulako astinaldiak lurrera bota zuen Agustin, baita Pedrori eskumuturrean hozka egin ere. Ulu batez bazterrak zartatu zituen Pedrok; minaren minez zimurtu egin zitzaion aurpegia.\n- Txerri madarikatu-puta halakoa! Ostia! Ia eskumuturra jan zidak nazkagarri-zikin\nOdol-tantaz zipriztindu zen mahai ondoa.\n- Eutsi txerri ostia honi! Eutsi, nik odolustuko diat eta!\nLurretik aiztoa hartu eta ondo kostata, baina azkenean: txerriaren eztarria zulatzea lortu zuen. Iturri hark, bat-batean, odolez bete zuen ontzia.\n- Ikusten al duzu, Josepa?! –esan zuen senarrak haserre baino gehiago minduta.\nAiztoari punta falta zitzaion.\n- Hara! Berria zen aiztoa eman eta... Ba ote dago eguzki honen azpian Pedro baino gizon zabarragorik, gero?! Hutsa, honen berri eman balit sikiera!\nMahaiburuan jarri zen Pedro, ohi bezala. Baratzeko tomateak baino gorriago zeuzkan masailak.\n- Ea, bada, nolako odolkiak atera diren.\n- Oso itxura onekoak dira, behintzat –esan zuen emazteak, harro.\n- Babarrunak odolki eta hirugiarrarekin. Ez du erregeak, ez, honela jango! –eta algara zaratatsu batek baserriko zutabe zaharrak dardarka jarri zituen.\nSekula santan jan ez balu bezala hasi zen Pedro, ezpain-ertzetik jana zeriola, txerria baino okerrago.\n- Ostia! Piper lakatzen batek urratu dit eztarria! –esan zuen Pedrok. Barreak ahoa ireki zion, non txiki-txiki egindako odolkihondarrak jarri zituen begi-bistan. Berak ez zekien, ordea, ustez piperra zelakoan aiztoaren punta irentsi zuela.\nPlaterkada bete babarrun buka bezain pronto, beste bat eman ziezaion agindu zion emazteari, zeinek, esaneko, beste platerkada babarrun jarri zion; baita odolki-puska on bat ere. Txerriak aspilean bezala, halaxe bukatu zuen hura ere.\n- Ostia!, oraintxe jarri nahiz kaka-pila egiteko moduan –gustura, irribarreak aurpegia lehertzear jarririk ziola.\nGutxi barru, ordea, aieneka batean hasi ez zen, bada. Sabelera bota zituen eskuak bat-batean, eta tolestu, aizkorakadaz aizkorada enbor batek egingo zukeen modura. Ahoa zabaldu zuen: azken hitzek odoletan blai jo zuten lurra.\nJuan Mari Zunzunegi


EGK: gazteak eta etxebizitza - Euskalerriko Eskautak Bizkaia\nEGK: gazteak eta etxebizitza\nby baden · Published 25 September, 2015 · Updated 25 September, 2015\nEuskadiko Gazteriaren Kontseilutik (EGK), gazteek gazteentzako etxebizitza neurrien inguruan duzuen iritzia jaso nahi dugu, gero hobekuntza proposamenak administrazioei helarazteko. Bilera bat deituko genuke, baina gazteok beti korrika, presaka gabiltzanez, ba galdetegi honen bitartez denbora pixkat aurreztea pentsatu dugu… 15 minutu besterik ez dira izango!!\nCuestionario en castellano:https://docs.google.com/forms/d/1gXq54Z-Na5YC1tKqI2_taSLpFfW-eeM9N__EtDjVZp4/viewform\nEta bilera batera etortzeko irrikitan baldin bazaude, egon lasai, gutxi barru deituko dugu eta!! Inolako galdera, zalantza edo pertsonalki eman nahi diguzun iritzirik baldin baduzu, 945.22.06.01 telefonoan edo bizibaldintzak@egk.org helbidean topatuko gaituzu.\nMila esker zure laguntzagatik eta ongi izan!!\nNext story JOTA-JOTI 2015\nPrevious story Kiribil: Bizzpau AZKENEKO EGUNAK APUTATZEKO…


Donostia Zinemaldia :: Savina Neirotti\nHemen zaude: Lehen orrialdea > 65. Edizioa 2017 > Sariak eta Epaimahaiak\t> Zabaltegi-Tabakalera Sariaren Epaimahaia\t> Savina Neirotti\nSavina Neirotti Filosofian graduatu zen, eta, ondoren, Estetika ikasi zuen Pennsylvaniako Unibertsitatean (AEB). Italiara itzuli zenean, RAI konpainiako Prentsa eta Komunikazio Bulegoko zuzendari bihurtu zen, eta Hezkuntza Sailaren arduradun izan zen konpainia berean 1995etik 2000ra bitartean.\nGarai berean (1994), Scuola Holden narratzaile-eskola abiarazi zuen Turinen, Alessandro Barisco idazlearen ideiari jarraikiz.\nTorinoFilmLab laborategia sortu, eta bertako zuzendaria izan da 2008tik. Era berean, Program of the Biennale College - Cinema programako zuzendaria da (seigarren edizioa da aurten). Veneziako Nazioarteko Zinema Jaialdiak sustatzen du ekimen hori. 2016. urteaz geroztik, Venice Production Bridge-ko edukien komisaria da; hau da, Veneziako zinema-jaialdiko merkatuaren komisarioa.\nErrealitate birtualeko proiektu narratiboetarako Biennale College Cinema - Virtual Reality sortu berriaren buru da.


Letras de Maitasuna aurkitzen de Mikel Eguiluz | euskal musika, música vasca\nMaitasuna aurkitzen (Mikel Eguiluz)\nMaitasuna aurkitzen (Letras)\nHutsik geratu nintzen urruntzen ikustean,\nondo sentitu nahi ta nenbiltzan ezinean,\ngauzak argitzeko genuen beharrean,\nmaitaleen bi bihotz hoztu ziren kalean.\nEzingo dut ahaztu elkar besarkatzean,\nmendian elkar ilargiari agurtzean,\nlehorturiko malkoak triste zeundenean,\nzure usain goxoa goizean esnatzean.\nMaitasuna aurkitzen, zure laztanak sentitzen,\nalaitasuna izaten, bidez okertu ginen.\nHainbeste itxaropen, utziriko malkoek,\nziurtasunez mintzatzen, nor zuen nor maitatzen?\nEzagutzear ziren sekretuak aitortzean,\nitsasaldi gora heldu artean etzan egotean,\nirriño bat zure aurpegitik jasotzean,\nzoriontsu sentitzen nintzen eguna amaitzean.\nGau eroa atzean bizkor ahaztu nahiean,\nezin ulertu ere, gogartzen etengabean,\ndamutzen gure erruaz, aurrera egitean,\ntristetasuna soilik utziriko bakardadean.


Ilargiak aurkitu arte - - Guaixe.eus\nIlargiak aurkitu arte\nAingeru Mikeo 2017-06-30 08:03\nAurreko asteko Guaixen sanjoanak eta herrietako festak iragartzen ikusita, pentsatu nuen denboraren gurpilak ez duela atzera-bueltarik eta bete-betean sarturik gaudela udaldiko sasoirik gogozkoenean. Azkenean, oporraldia!\nEgunak nabarmen luzatzen diren honetan, norberaren bizkarrean zamatzen dira lan-kargaren nekeak eta bizitzaren estresaren aztoramenak. Baina, ailegatu da eguneko eta gaueko orduak nahierara moldatzeko garaia. Bakoitzak bere une goxoak izanen ditu opor-egun horiek irudikatzeko gogoan. Eguzkiaren epela, larrua erre gabe. Itsasoaren gazia, jendetzaren artean ito gabe. Garagardo freskoa, tabernako lurrun-kiratsik gabe. Seme-alabekin patxadan jolastea, egin beharrik izan gabe. Maite duzun horrekin goxo afaldu ondoren, patxadan egotea gaueko orduak aurrera doazelako kezkarik gabe. Azkenean, norberarendako denbora!\nLehen ere, denbora izan bagenuen, baina agendan sartuta genuen. Oporretan ez. Oporretan, denbora norberarena da, jakina, agendan sartzen ez bada.\nBatzuetan gertatu izan zait oporretako denbora hori ere agendaren barnean sartu behar izateko premia, pentsatuz, egunez egun eta orduz ordu planifikatuz gero, probetxu hobea aterako niela oporrei. Baina aurten ez, aurtengo oporraldian denbora ez dut agendan sartuko; aurten niretzat gordeko dut. Sabinaren abesti ezagunak dioen bezala, ilargiak aurkitu arte: y empecé esta canción / en el cuarto donde aquella vez te quitaba la ropa / y nos dieron las diez y las once, las doce y la una / y las dos y las tres / y desnudos al amanecer nos encontró la luna.


Egoiliartza klinikoa: Hiru-dimentsioko Hezur Berreraiketa - Clínica Ortiz-Vigón\nClínica Ortiz-Vigón > Blog > Egoiliartza klinikoa: Hiru-dimentsioko Hezur Berreraiketa\nEgoiliartza klinikoa: Hiru-dimentsioko Hezur Berreraiketa\nPerioCentrum Academyren programa formatiboak aurrera jarraitzen du eta oraingo honetan, Ortiz-Vigón Klinika – PerioCentrum Bilbaok egoiliartza klinikoko jardunaldi berri hartu du. Albero Ortiz-Vigón doktoreak zuzenduriko eta klinikako beste kideek lagunduta burutu den jardunaldi bizi eta arrakastatsua izan da, Hiru-dimentsioko Hezur Berreraiketa teknika ikastera bideratua.\nGure programak besteengandik ezberdintzen gaitu, zure neurrira eginda dagoen egoiliartza bilatzen baitugu. Kurtsoa egin osteko hurrengo egunean bertan jarri daitezke praktikan jasotako ezagutza, izan ere, egin daitekeena baino nola egiten den azaltzen dugu. PerioCentrumek hiru motatako etengabeko prestakuntza eskaintzen du:\nOdontologoentzako Egoiliartza Klinikoa: egun erdikoa, egun osokoa edo hiru egunekoa izan daitezke.\nHigienistentzako Egoiliartza Klinikoa: eskaintza honen helburua PerioCentrum taldeko higiniestek erabiltzen dituzten teknikak eta lan-metodologia irakastea da.\nEgonaldi luzeko Egoiliartza: epe luzeagoko egoiliartza bada bilatzen dena, PerioCentrumek zure neurrira egindako programak eskaintzen ditu. Honek PerioCentrum kliniketan teknika anitzak ikasteko aukera emango dizu.\nEz zalantzarik izan eta kontsultatu ezazu gure programa osoa. Informazio gehiago nahi izatekotan idatzi iezaguzu academy@periocentrum.com helbidera edo 91 827 53 06 telefonora deitu.\nHemen uzten dizkizuegu Kofratze-Teknikaren inguruan burututako jardunaldiaren uneko argazki batzuk:


septiembre 2017 – EHKOlektiboa\nseptiembre 15, 2017 septiembre 20, 2017 ehkolektiboa Deja un comentario\nPourquoi t’es-tu intéressée à cette production ? Et depuis quand ? Sigue leyendo →\nseptiembre 12, 2017 septiembre 12, 2017 ehkolektiboa Deja un comentario\nOndo dakizuen bezala, EHKOlektibotikik Euskal Herrian Elikadura Burujabetzaren bidean antolatzen ari diren herritar eta laborari taldeekin elkarlana egiteko grina dugu. Asko dira han eta hemen azken urteetan sortu diren ekimen interesgarriak. Pixkana harremanak josten ditugun bitartean, zuek denokin elkarbanatu nahi ditugu ekimen interesgarri hauen ezaugarriak. EHKOlektiboko Xanek, Otsokopeko Ixabel Cassan elkarrizketatu du:\nNoiz, nola, nun sortu zen Otsokop?\nHiru lagunek, Angelun, Otsokop elkartea eraikitzea erabaki zuten 2015 eko Otsailean, beraz duela 2 urte eta erdi.\nAntolaketa, funtzionamendua, nun erosten dituzue janariak Zer helburuekin?\nGaur egungo kontsumitzeko manera ez zitzaien gehiago komeni. Gaurko supermerkatuetan diren produktoek izugarrizko distantziak egiten dituzte. Adibide baten emaiteko, dakigularik yogurta batek 2000 kilometro egiten dituela gure hotzgailuetan izaiteko, gure Amalurrarendako izugarrizko kutxadura hori ezin jasana da. Alta hemen bertan ekoizle miresgarriak ditugu.\nMultinazionalek urruneko jendea lan egin arazten dute, babes sozialik eskaini gabe, miseria bat pagatuz, haurrak enplegatuz eta ihes fiskala erabiliz. Ekoizleak arrunt itotzen dituzte, beti eta apalago erosiz eta azken finean, ekoizleak bere produktoa 5 aldiz garestiagoa ikusten du apaletan. Diru hori, nora doa ? Multinazional eta hypermerkatu horiek gizentzen dira, itsuski hantzen, mamu ikaragarriak bilakatzen. Haien buruzagi eta akziodunak lotsagarriki aberats bihurtzen. Euskal erran zahar batek hau dio : “Dirua serbitzari ona bainan nagusi txarra”. Dirua arrunt nagusitu zaie eta zentzumena galdu dute.\nElkartean, kide bakoitzak bere boza entzun arazten du, produktoak hautatuz eta hilabetero 2 ordu eskainiz funtzionamendurako (apalak bete, eskariak egin, saldu). Langile fresik ez izaiteak ekoizlea duinki pagatzea eta produkto biologiko eta lokalak prezio oso apal batean ukaitea parada emaiten digu.\nBeraz, orokorki, helburua multinazional, hypermerkatu horieri bizkarra emaitea da eta alternatiba baten eskaintzea. Nola ? Ekonomia berlokalizatuz lekuko ekoizpenak erosiz, hemengo ekozleri prezio duin batean haien produktoak erosiz, Euskal Herriak elikadura autonomo bat lor zezan eta lekuko eta biologiko elikadura prezio apal batean eskainiz.\nGaurko egoera zoin da?\n450 kide gira eta Baionako de Lattre de Tassigny karrikan epizeria bat ideki dugu asteazkenetan eta larunbatetan idekia dena. Auzo popular batean kokatu gira pertsona xumeek ere eros ditzaten ekoizpen sano eta lekukoak.\nKide horien barne, bi herenak emazteak dira eta biziki aktiboak direnetan, hor ere emazteak gehienik. Nere iduriko, emazteek gaur atsulituki zerbait egin beharra dela ohartzen dira, ekonomia ero horrek gure iloben Amalurra suntsitzen ari bait du. Ama batek, amatxi batek, izugarrizko indarra du bere haurren geroa babesteko eta preseski, Otsokopen barne, ageri da. Orain arte, ongi barnatu genuen etxeko andere izaiten, ixil ixila, bainan larrialdi klimatiko hori ikusiz, diru eta indarkeri baloreen aurka borrokatzeko, emazteak mobilizatzen dira. Gizonak ere bixtan dena. Bainan amak eta amatxiak sutituz geroztik, kasu !\nGeroa, nola ikusten duzu?\nGerorari begira, kooperatiba baten bilakatzea erabaki dugu biltzar nagusian, eta hori gauzatu eta, 500 eta 900 metra karratu arteko supermerkatu baten idekitzea Baionako Zup auzo hortan da gure xedea. Eta hor bai, egizko alternatiba bat eskaini.\nEHKOlektiboa ezagutzen ote duzue?\nEz biziki untsa egia erran… Bainan Otsokopen izpirutu berean ari direla iduritzen zait.\nComme vous le savez EHKO sur le chemin de l’autonomie alimentaire recherche à créer des liens entre citoyen.e.s et paysan.e.s ,entre associations de consommateur.trice.s\nCes dernières année snous avons assisté à beaucoup d’initiatives locales. Pour vous faire connaitre une de ces initiatives , Xane a interrogé Ixabel Cassan de Gorostarzu de Otsokop\nQuand,comment,ou est né otsokoop Sigue leyendo →


EAJ-PNVk euskal herritargoa animatu nahi du Autogobernu Lantaldeak eginiko lanari ...\nEAJ-PNVk euskal herritargoa animatu nahi du Autogobernu Lantaldeak eginiko lanari ekarpenak egitera\nEusko Ikaskuntzak herritargoaren iritziak jasoko ditu ekainaren 9an aldi berean Bilbon, Vitoria-Gasteizen eta Donostian egingo den jardunaldian. Kontraste lan honek, Jone Berriozabalen esanetan gure lana aberastuko du eta euskal gizartearen aniztasuna jasoko du\nEAJ-PNVk euskal gizarte osoa gonbidatu nahi du Eusko Ikaskuntzak ekainaren 9an Autogobernu Lantaldea egiten ari den lanari egin nahi zaizkion ekarpenak jasotzeko egingo duen elkarrizketa foroan aktiboki parte hartzera. “Autogobernuaren etorkizunaren inguruan egin ditugun proposamenak herritargoarekin kontrastatzeko konpromisoa hitzeman genuen, eta orain gure gizarte osoa animatu nahi dugu analisi prozesu honekin bat egitera eta gure etorkizuna nola izatea nahi duen esatera”, esan du Jone Berriozabal legebiltzarkide eta Lantaldeko koordinatzaile andreak . Herritarren inplikazioa, gaineratu du, garrantzitsua da “taldeek eztabaida aberats dezagun, herritargoaren nahiak eta lehentasunak ezagutu ditzagun eta horiek partekatzeko aukera izan dezagun”.\nEusko Jaurlaritzak Eusko Ikaskuntzarekin izenpetu duen hitzarmenari esker, erakunde hau izango da Euskadiko hiru hiriburuetan aldi berean eta eztabaida foro ezberdinetan egingo den lan jardunaldia antolatuko duena. Goizeko 9:30ean hasita eguerdiko 14:30ak arte Bilboko Azkuna Zentroan, Donostiako Eureka! Zientzia Museoan eta Gasteizko Montehermoso Kulturunean gauzatuko dira eztabaidarako herritarren guneak.\nEztabaidarako abiapuntua talde parlamentario bakoitzak egindako ekarpenak izango dira, hiru bloke tematikoren arabera landuko direnak. Batetik, subjektu politikoaren definizioa bilatuko da, zer eta nor garen adostu aldera. Bestetik, elkarbizitzarako oinarrietan sakonduko da, demokrazia eta eskubideak hizpide izanik, nolakoak garen eta nola izan nahi dugun etorkizunean argitzeko asmoz. Eta azkenik, autogobernu demokratikoaz hitz egingo da, zertaz erabaki nahi dugun eta zer harreman mota izan nahi dugun beste lurralde eremuekin landuz. Prozesu guztiaren emaitza txosten batetan jasoko du Eusko Ikaskuntzak eta Eusko Legebiltzarreko autogobernuko lantaldeari irailean zuzenduko dio.\nLeiho zuzenak ireki dira Eusko Legebiltzarreko webgunean (www.legebiltzarra.eus) eta Eusko Ikaskuntzaren atari birtualean (www.eusko-ikaskuntza.eus) ekaineko saioan landuko den dokumentazio osoa eskuragarri izateko; izen ematea gauzatzeko formulario ere badago. Elkarrekin Autogobernua berritzen: Herritarren gunea da kanpainaren izena.


Arespalditzako Zentro Soziala inauguratuko dute - Aiara - Aiaraldea.eus\nArespalditzako Zentro Soziala inauguratuko dute\nErredakzioa 2015-12-14 10:10\nHilaren bukaeran zentro soziala ezagutzeko ate irekien jardunaldia egingo du Arespalditzako Administrazio Batzarrak. Eraikina auzokideek egin nahi dituzten ekintzak gauzatzeko egin da, besteak beste. Guztira, 300.000 euroko gastua egin dute eta Arabako Foru Aldundiak eta Eusko Jaurlaritzako EREIN programak emandako diru-laguntzei esker ordaindu dute.\nArespalditzak ez du inoiz honelako zentrorik eduki eta Administrazio Batzarra biltzen zen bakoitzean udalari gela bat eskatu behar zion. Proiektua 2005. urtean pentsatzen hasi zuten baina eraikitzeko lizentziak ez ziren 2014ra arte eskatu.\nAzkenean, 2015ean bukatu dira obrak. Hala, hemendik aurrera, zentro berriak erabilera anitzeko aretoa, aisialdirako gunea, liburutegia, biltegia eta kontzejurako bulegoa izango du.


Arrautza-flana prestatu | Consumer\nArrautza-gorringoen eta azukrearen nahasketa da errezeta honen oinarria.\nFlanaren oinarria arrunta da, bai gozoa bai gazia: arrautzen eta esnearen edo esne-gainaren nahasketa proportzionatua. Egin ondoren, karamelu likidoz estalitako molde batean sartzen da, gozogintzako prestaketetarako, edo ogi birrindua duen oliotan, flan gazietarako. Horiek gatzatzeko, tenperatura konstanteak izan behar dute, ez oso altuak, eta giro hezean. Hori dela eta, gehienetan, Maria bainuan sartzen dira, eta, ondoren, ohiko labera, estalkia duen kazola batera, presio-eltze batera edo mikrouhin-labe batera.\nFlan gozo ohikoena arrautzazkoa da. Kasu horretan, arrautza-gorringoak baino ez dira erabiltzen; izan ere, zuringoak, azukrearekin irabiatzean, aparra sortzen du, eta, mamitzen denean, hainbat zulo sortzen ditu barruan. Arrautzaz gain, fruta-zatiak sartu nahi badira, hala nola marrubiak, udareak, anana edo melokotoia, dena oso zatituta, orduan bai erabiltzen da arrautza gorringoarekin eta zuringoarekin, horrek emango baitio trinkotasuna nahasketari, eta fruta-zatiak ez daitezen hondora joan. Kasu horretan, arrautzak gutxi irabiatu behar dira, zuringoak, gorringoak eta azukrea nahasteko adina.\nKaramelua egiteko, 100 g azukre bakoitzeko lau koilarakada ur hotz erabiltzen dira.\nFlana prestatzeko, ernamuinak eta azukrea nahasten dira pixkanaka, eta ez da ezproirik sortzen. Esnea edo esne-gain likidoa gehitzen zaio, epel samarrak. Aromak gehitu nahi izanez gero, besteak beste, banilla pixka batekin edo limoi-esentziarekin, arrosekin edo azaharrarekin usaindu daiteke esnea. Eduki guztia moldean edo flanera sartu aurretik, karamelatu egin behar dira.\nKaramelu likidoa egiteko, 100 g azukre bakoitzeko lau koilarakada ur hotz gehitzen dira. Jarri sutan lapiko bat edo zartagin itsusi bat, azukrearekin eta urarekin, eta irakin poliki-poliki. Almibar lodi bat eratuko da, xarabea izenekoa. Bost minutu igarotakoan, xarabe hori kolore iluneko bihurtzen hasiko da. Une horretan, lapikoa edo zartagina kontu handiz mugitzen da, gozokia azukrea desegiten hasi ez den zatietatik zabal dadin. Karameluak nahi den kolorea duenean, sutatik aldendu eta berehala erabiltzen da, gogortu aurretik.\nMoldeak edo alpeak bete ondoren, Maria bainuan sartzen dira. Metodo horren bidez, alpeak edo moldeak urez betetako ontzi handiago batean sartzen dira, egosketa leuna izan dadin eta prestatzen den produktua gehiegi ez lehortzeko. Ez da ur gehiegi jarri behar ontzian. Irakiten hasten denean zipriztinak sor ez daitezen, hobe da egosten den bitartean botatzea.\nMaria bainuaren egostea ur beroarekin hasiko da. Hotz egiten badu, berotzean behar den denbora ez dator bat elikagaia egosteko denbora errealarekin. Prozesu horretan, irakiten dagoen uraren burbuilen eraginez elikagaiarekiko burrukada mugi ez dadin, gomendagarria da trapu bat edo paper bat jartzea Maria bainuaren hondoan ura isuri aurretik. Horrela, ontziak egostean sortzen diren burbuilak leuntzen ditu eta ontzia ez da mugitzen.\nFlana egina dago moldeak kulunkatzean gainazala tinko geratzen denean. Bestela, egin klik: garbi ateratzen denean, flana egina dagoela esan nahi du. Hotza egin ondoren, desmoldatu eta zerbitzatuko den iturrian edo platerean jarri, karamelu likidoarekin, esne-gain harrotuarekin edo fruta-zati txikiekin batera.\nazukre flan-eu huevo-eu mezcla de yemas de huevo-eu oinarri


Appleri eta Googleri langileak ez osteko ituna egitea egotzi diete\nKonpainiek monopolioaren aurkako legeak urratu izanaren proba argiena Steve Jobsek Eric Schmidti bidali zion mezu elektroniko bat da. Jobsek fitxaketak egiten saiatzeari uzteko eskatu zion Schmidti.\nGoogle eta Apple konpainiei kualifikatutako langileak ez osteko ituna egin izana leporatu die Kaliforniako epaile batek. Konpainia horiekin batera, beste bost enpresek ere (Pixar, Intel, LucasFilm, Adobe eta Intuit) alegazioak aurkeztu beharko dituzte.\nDirudienez, konpainiek monopolioaren aurkako legeak urratu izanaren proba argiena Steve Jobsek Eric Schmidti bidali zion mezu elektroniko bat da. Jobsek fitxaketak egiten saiatzeari uzteko eskatu zion Schmidti.\nJasotako informazioaren arabera, Schmidtek giza baliabideen arduradunari enpresak Appleri langileak ez lapurtzeko política zuela adierazten zuen emaila bidali zion eta horrelako lan eskaintzak egiteari uzteko eskatu zion. Gertakarien ondorioa, giza baliabideen arduraduna kalera bota zuten.\nHala eta guztiz ere, aurretik ere geratu den arazo bat da hau. 2009an, LucasFilms, Apple, Google, Adobe Systems, Intel eta beste konpainia batzuei monopolioaren aurkako lege horiek urratzea leporatu zien ikerketa hasi zuten, baina ez zuen epaitegietara iristea lortu, El Pais egunkariak argitaratu duenez.\nInformazio gehiago:Eitb: Appleri eta Googleri langileak ez osteko ituna egitea egotzi diete


Parte har ezazu Gipuzkoako Foru Aldundiaren hizkuntz kudeaketaren ebaluazio sozialean • ZUZEU\nGipuzkoako Foru Aldundiak eskaintzen dituen zerbitzuen hizkuntz kalitatea neurtzeko ebaluazio soziala abian da. Aldundiaren egoitza atarietan egiten ari diren inkestez gain, webgune bat prestatu da herritarren iritziak biltzeko.\nGipuzkoako Foru Aldundiaren konpromisoa da 2015 urterako bere zerbitzu guztiak euskaraz eskaintzea, herritarren hizkuntz hautuaren berme gisa, eta, baita ere, zerbitzuen hizkuntz kudeaketaren kalitatearen adierazle moduan. Helburu horretara iristeko, berebiziko garrantzia dute, alde batetik, Aldundiaren barnean egin behar diren ebaluazioak; eta, bestetik, gizarte eragileen eta herritarren iritzien kontrasteak. Gipuzkoako Foru Aldundiak antolatu duen kanpo ebaluazioak ahalbidetu nahi du herritarrek parte hartzea Aldundiaren hizkuntz politikan, erakundeak eskaintzen dituen zerbitzuen hizkuntz kudeaketaren ebaluatzaile bilakatzea, parte hartze prozesu baten bitartez. Kanpo ebaluazio honen helburuak dira:\nEuskara Zuzendaritzaren ebaluazio sistema osatzea, orain arteko tresnei gehituz Aldundiaren zerbitzuen hizkuntza kudeaketaren kalitatearen ebaluazio soziala.\nEbaluazio sozialaren prozesuaren bidez gizarte eragileen eta herritarren parte hartzea eragitea, eta herritarren jarrera kritiko eraikitzailea eta parte hartzailea sustatzea.\nGipuzkoako Foru Aldundiaren hizkuntz kudeaketaren ebaluazio soziala antolatzeko, 2014ko maiatzean zehar inkestak egingo zaizkie erabiltzaileei Aldundiaren egoitzen atarian. Gainera, ahalik eta erabiltzaile gehienengana iristeko, internet bidez ere eman daiteke iritzia, webgune honetan.\nLaguntza eskertzearren, produktu kulturalak erosteko 50na euroko 3 bono zozkatuko dira parte hartzaile guztien artean. Udazkenean, gizarte eragileekin egingo da prozesu bera, talde fokalen bidez. Azkenik, ebaluazio sozialaren informazioa osatzeko, beste iturri batzuk ere baliatuko dira, hala nola Elebide etaBehatokia erakundeen txostenak, Aldundiaren Zilarrezko Bikain agiria, Aldundiaren kalitate sistema, baita hedabideetatik jasotako berriak ere.\nAhize hizkuntz aholkularitza zerbitzuak egingo du lan teknikoa.\nPin Ponean ona zarela uste duzu? (Bideoa)


Zenbat olatu bizi izan ditugu Covid gaixotasunarenak? Sustatu.eus - Teknologia albisteak\n2021-07-27 : 10:05\nEspainiako hedabide gehienek 5. olatu bat aipatzen duten honetan... Zenbat olatu edo goraldi epidemiologiko izango ote zituen Covid-19 gaitzak geurean? Murritza bada ere, EAErako infografia sorta on bat prestatu du EITBk eta hor ikusten da Hego Euskal Herrian bederen sei olatu izan ditugula.\nHiru probintziari buruzko datuak dira EITBk grafiko sorta honetan bilduak, eta gainera azalpenaren aldetik oker bat dute. Grafikoen beheko aldean ageri diren data-laburpenak (E11 edo O13, ustez ekainak 11 edo otsailak 13) zentzugabeak dira.\nHauexek dira grafikoen garai kronologiko zehatzak:\nGoiko grafiko honek adierazten du intzidentzia metatua 14 egunetan. Iazko irailetik, hauxe jotzen da datu epidemiologiko nagusitzat: 100.000 biztanleko, zenbat kasu diagnostikatu diren azken bi asteetan.\nEra berean, egunez egun detektaturiko positiboen maila (beheko grafikoan) nabarmen da handia seigarren olatu honetan.\nHala ere, bada grafiko positibo bat, txertaketaren eragina nabarmentzen duena. Zaintza unitateetan dauden osptitaletaratuak. Honetan ere ikusten da badagoela olatu-pendiz bat, baina askoz apalagoa da aurreko olatuetakoa baino.\nIkus EITBren infografiak hemen.


IRINMODO (1307-2018): GAZTAINONDOAK ANTZUOLAN\nErromatarrek ekarri omen zuten Euskal Herrira zuhaitz hau, eta gure eguneroko otorduetan janari garrantzitsua (gordinik edo erreta) bihurtu zen, nahiz eta sarri oso preziatua ez izan eta derrigorrez "gaztaina zimelak jan" behar izan. "Behartsuen ogia" ere deitu izan zaio.\nHala ere, zuhaitz honen egoera ez da batere osasuntsua gure lurraldean, eta egiten diren gaztaina jatordu handienak Galiziatik ekarritakoari esker omen dira.\nGAZTAINONDO BERRIA TREKUTZEN\nGAZTAINONDOA ERNALDUTA AITZAGA BASERRIAN (uztaila hasieran)\nGAZTAINONDOAK ARANTZADUNAK DIREN ALEAK EMATEN DITU, BARRUAN DAUDE GAZTAINAK (Abuztuan)\nEuskal Herrian bezala, Antzuolan ere dauden gaztainondoak jota daude "txankro" izeneko onddoagatik. Herritarrek diotenez mende hasieratik-edo ei dator gaitz hau. "Mal de la tinta" ere deitzen diote, izan ere zuhaitza usteltzen hasten da barrutik, eta tinta beltza balitz lagatzen du egurra, guztiz janda.\nAdituek dioskute `filoxera´ edo `peste del castaño´ bezala ere ezagutzen den gaitz hau Estatu Batuetatik iritsi zela Europara, eta 1890. urterako gure inguruan zabalduta zegoela. Egindako ahaleginek ez zuten ezertarako balio izan. Honek, nola ez, gaztaina bilketan ere eragina izan zuen. Datu bat triskantza ekologiko hau baloratzeko: 1918an Frantziara ia 12 miloi kilo gaztaina bidaltzen baziren ere, hamar urte beranduago 46.500 kilo. Beraz, jaitsiera ikusgarria izan zen.\nUdazkenean lurrera jausi eta gaztainak hartzeko garaia iristen da\nEz dago momentuz gaitz hau sendatzeko "sendabelarrik". Beraz, garai batean lerdenak ziren zuhaitzak eta aldi berean gure otorduetan ezinbesteko jakia zen gaztaina, ale batzuk izan ezik egoera tamalgarrian aurkitzen da.\nUdazkena hemen dago, baita gaztaina erreak jateko garaia ere (URRIA).\nBalentin Legorburu gaztainak erretzen Ugartetorren\nGaztainondoaren egurra ere oso preziatua da, batez ere saskigintzan asko erabiltzen zelako. Beraz, egoera honek lanbidearen ia desagerpena ere ekarri zuen.\nDagoeneko ihartuta dagoen gaztaina basoa, Ogeiturrin.


Belako eta Irkaia, Lizarrako Ka! Kultura Aurrera jaialdian\nHemen zaude -> Berriak / Belako Eta Irkaia Lizarrako Ka Kultura Aurrera Jaialdian\nAbuztuaren 23an hasi eta hilaren 27ra bitarte, zuzeneko kontzertuek eta musikaren inguruko solasaldiek hartuko dute Zuhaitzaren Lorategia\nKa! Kultura Aurrera ekimenaren lehenengo edizioa egingo dute datozen egunetan Lizarran. Nafarroa erdialdeko herria kultur agendan sartu nahi dute antolatzaileek eta, batez ere, kultura arloko hezkuntza, eztabaida eta hedapenari ekarpena egitea bilatzen dute.\nJarduera ia guztiak Zuhaitzaren Lorategian izano dira, doan, hilaren 27ko kontzertua izan ezik. Gaueko 22:00etatik aurrera, Belako eta Irkaia igoko dira eszenatokira, eta sarrerak 15 euro balio du.\nAurreneko hitzordua, hilaren 23an, Patxi Irurzunen ‘Tratado de (h)ortografía’ lanaren aurkezpena izango da 18:30ean. Abuztuaren 25ean Fray Diego Kultur Etxean Rober Porturen ‘Estamos afinados’ liburuaren aurkezpena egingo dute 18:30ean.\nAbuztuaren 26an, Zuhaitzaren Lorategian, Locopirata-ren akustikoa izango da. Eta 18.00etan ‘Zer da kultura? Nola kontsumitzen dugu’ mahaingurua egingo dute. Parte hartzaileak: Iñigo Urrizalki, Iosebe, Txomin Bengoa, Virginia Senosiain, Iker Isiegas, Estitxu Castellanos eta Patxi Goñi.\nAmaitzeko, abuztuaren 28an, Etna Maid bikoteak emango du kontzertua.


Birziklapen kanpaina jarri du abian Aldundiak ~ Blog de Petronor\nBirziklapen kanpaina jarri du abian Aldundiak\n16.5.17 Joseba Arruti No hay comentarios\nAldundiak dei egin die bizkaitarrei hondakin gutxiago sortzeko eta hondakinen birziklapena eta berrerabilera sustatzeko. Iaz 605.000 tona hondakin bildu ziren lurraldean, horietako 247.000 gaikako bilketa baliatuta, eta birziklapen tasa %43,78koa izan zen. Hala, azken lau urteotan hondakin nahasien bilketa %3,25 murriztu da. Baina hainbat helburu daude oraindik betetzeke. Horregatik aurten Bizkaiko Foru Aldundiak 17,6 milioi eurotik gora bideratuko ditu hiri hondakinen birziklapena kudeatzeko, eta maiatzaren 15 honetan burutu da horri begirako lehenengo ekintza. Bilboko Kale Nagusia eten zen, galtzadara bilgarri mordoa botaz —lau mila biztanleko herri batek egunean sortzen duen kopurua alegia—, eta bilgarri horien bilketan parte hartzeko eskatu zitzaien herritarrei.\nHorrela, kontzientziazioa bultzatu gura da, birziklapenaren garrantziaz ohartaraztea. Ostean beste hainbat urrats egingo dira, udalentzako sariketa bat, birziklapenari buruzko informazio lantegiak karpape batean jartzea, foodtruck bat hondartzetara eta herrietako jaietara eramatea edo birziklatzeko eramaten diren bilgarrien truke kafeak doan banatzea, besteak beste.\nAldundiaren kanpaina honek 'Gero Arte. Birziklatu eta atzera itzularazi' du goiburutzat, eta birziklapen tasa %65era igotzea xede. Europar Batasunak 2015eko abenduan onetsitako ekonomia zirkularraren paketean 2030erako ezarri zituen helburuak bete nahi dira horrela. Ahaldun Nagusiaren irudiko, "Bruselatik proposatzen duten ekonomia zirkularraren ereduak bultzada emango dio lehiakortasunari, hazkunde iraunkorra sustatuko du eta lanpostu berriak sortzen lagundu". Aldi berean, "tokiko eremuari dagokionez, gehiago birziklatzean udalen eta mankomunitateen gastua gutxituko da. Eta horietan gutxiago gastatuta, funts gehiago bidera daitezke beste zerbitzu publiko batzuetara. Birziklatzea apustu zentzuduna eta egin beharrekoa da, ezinbestekoa lurralde moderno eta arduratsua izan nahi badugu", esan du Unai Rementeriak.\n2014ean behera egin ondoren —%40,82ra jaitsi baitzen—, birziklapen tasa berriro igo da, ia hiru puntu iaz. Gaikako bilketari buruzko datuen arabera, paperaren eta kartoiaren frakzioa da handiena (776.608 tona paper eta kartoi bildu ziren), eta ondoren beirarena (25.355 tona). Bilgarri arinen kasuan, aldiz, iaz 15.961 tona bildu eta birziklatu ziren guztira, eta horregatik Aldundiak ahalegin berezia egingo du arlo horretan, nahiz eta asmoa frakzio guztietan hobera egitea den. Gainerako hondakinen frakzioa —birziklatzen ez direnena— txikitzen ere ahalgin berezia egingo da, azken lau urteotako joerei eusteko. Hondakin horien bilketa 369.252 tonakoa izan zen 2013an, eta 356.631koa iaz, %3,25 gutxitu ondoren.\nBizkaiko biztanleen %100ek dute gaikako bilketa eskura eta horrek erraztu egiten du gehiago eta hobeto birziklatzeko helburua. Ildo horretatik, Foru Aldundiak birziklapen sisteman urtero egiten dituen inbertsio handiei etekina ateratzeko dei egin zaie herritarrei lurraldeko erakundetik. Aurten, esaterako, ekarpen hori 17,6 milioi eurokoa izango da. Inbertsio horiei esker, Bizkaiak hondakinen tratamendurako dituen azpiegiturek hondakinen kudeaketa egokia ahalbidetzen dute eta bilketa-sistemaren osagarri dira.\n17,6 milioi eurokoa izango da aurten Foru Aldundiak birziklapen sistemarako baliatuko duen inbertsioa.


Usain eta kolore guztietako jakiak bost lurralde batzen zituen azokan - Aretxabaleta - Goiena.eus\nLarraitz Zeberio Lekuona 2004-10-25 10:56\nGalizia, Extremadura, Errioxa, Gaztela eta Leon eta Euskal Herriko jakiak egon ziren. Urteroko etxeko patxaranen lehiaketan Jesus Mari Errasti aretxabaletarra nagusitu zen.\nZortzigarren urtez, Martin Garai eta Zaraia Mendizale Elkartearen ekimenez, Gastronomia eta Folklore azoka burutu zen atzo Aretxabaletan.\nHerriko plazan, goiz eta arratsalde, gastronomia produktu ugari egon ziren saltzeko zein dastatzeko. Preziatuenak, Galiziako olagarroa eta Extremadurako pintxo morunoak izan ziren.\nPlaza eguerdia aldera bete zen jendez. Berezia da oso Extremadurako urdaiazpiko pintxoa pita roso ardo goxoarekin dastatzen Galiziako muñeira dantza oholtza gainean ikusten ari zaren bitartean, aipatzen zuen herritar batek.\nErrioxatik lau postu etorri ziren. Ardoa zen nagusi plazako txoko errioxarrean. Ogia, erroskilak, opiltxoak eta larruzko pilota zein zahatoak ere ikusi ziren.\nJarraian, Arrasatetik etorritako Extremadurako Corazon de Encina elkartearen txokoa zegoen. Guk gazta, urdaiazpikoa, erroskilak eta ardoa ekarri ditugu, azaltzen zuen elkarteko presidenteak. Pintxo morunoak ere eskaintzen ditugu eta arrakasta handia dute. Galiziako postura heldu bezain laster, berriz, laster ikusten zen sukaldariek plaza izkinan zeukaten kobrezko eltze handia. Olagarroa prestatzeak ez du misteriorik, adierazten zuen irribarretsu Donostiako Casa de Galicia elkarteko kide batek. Uretan ondo egosi behar da lehenengo. Gero, olioa, gatza eta piper mina gehitu behar zaio eta listo. Laguntzeko, aproposena, ribeiroa edo albariñoa, noski!\nGaztela eta Leongo txokoan, oso bestelako koloreak eta usainak nabaritzen ziren. Ni leondarra naiz, jakinarazten zuen odol-heste saltzaile batek. Txerria, behia, zaldia... denetarik dugu. Hau azoka ona da. Ez dut hutsik egin azken sei urteetan, esan zigun berak.\nPlazako azken txokoan, Aretxabaletako Aratz elkarteko kideak topatu genituen. Txistorra eta buzkantza pintxoak barra-barra ateratzen zituzten. Aukeran, salda ere eskaintzen zuten. Edateko, berriz, ardoa, sagardoa edo txakolina.\nDomekan, bestalde, lehiaketa herrikoi bat jokatu zen Aretxabaletan. Etxeko Patxaranen Lehiaketak hamar urte bete ditu aurten eta 22 parte-hartzaile izan ditu oraingoan, gehienak debagoiendarrak, baina Donostia, Eibar eta Debako ordezkaritza ere izan da.\nEpai-mahai lanetarako ordezkari bana eskatu zien antolakuntzak gonbidatutako elkarte gastronomikoei eta arratsaldeko zazpiak inguruan erabaki zuten irabazlearen izena. Lehen hiru sariak Aretxabaletan gelditu dira aurten. Patxaranik goxoena Jesus Mari Errastirena zela erabaki zuten. Errastik atzean utzi zituen ia urtero aurkezten diren Jose Lonbide eta Javier Irure herrikideak.


Benda moduan jarrita, tilapia azalak salbatu ditu Kaliforniako hartzen hankak | atzerria | GAUR8\nHartzak eta arrainak ez dira elkarren oso lagunak. Nork ez ditu dokumentaletan ikusi grizzly hartzek, kreatura maiestatetsu horiek, izokinak arrautzak errutera doazenean egiten dituzten banketeak ? Hartzak eta arrainak, baina, apurka-apurka, elkarrekin arituz, oso bestelako aukerak ematen hasiak dira eta pertsonentzat osasun arazo global bat dena konponbidean jartzeko aukera ere ireki dute.\nKalifornian guardia zibilik ez dagoela bagenekien, RIP talde arrasatearraren kantu mitikoak hala erakutsita. Notizia, baina, notizia on-ona, Kaliforniatik dator. Duela aste gutxi eman da jakitera. Hain zuzen, iazko abenduan Kaliforniako sute ikaragarriek, eskualde hark historian izan dituen handienak, larriki erretako lau hartz beltz naturara, Los Padres erreserba naturalera, libre bueltatu dituztenean.\nErredura oso larriekin erreskatatu zituzten lau hartzok, horietako bi hankak erabat erreta, haragi bizian, zutik jartzeko gai ere ez zirela. Gainera, hartzetako bat, emea, kumea izatekotan zen. Arazoa gaiztotzen zuen horrek: tratamendu luze batek sortzen duen estresak eta itxitura baten barnean egon behar izateak hartz amak kumeak errefusatzeko arriskua handitzen du.\nKaliforniako Arrantza eta Basabizitza Departamenduko albaitariek ez zekiten erredura larri horiek sendatzerik bazegoen, eta, egotekotan, hartzak eta bere kumeak salbatu eta naturara bueltatzerik egongo ote zen ala ez.\nBrasiletik heldutako inspirazioa\nBrasiletik hartu zuten Kaliforniako albaitariek hartzaren erredurak arrain azalarekin tratatzeko ideia. Tilapia arraina aspaldidanik erabiltzen da pertsonen erreduren tratamenduan Hego Amerikako herrialdean. Tilapia azalak kolageno asko ditu, eta, hala, erreduren sendatze prozesua azkartu eta mina gutxitzen du.\nBeste herri aurreratuago batzuetan ez bezala, Brasilen ez dituzte giza-azala, zerri-azala eta beste alternatiba artifizial batzuk hain eskuragarri. Tilapia azal esterilizatua, baina, bigarren eta hirugarren mailako erredurak sendatzeko benda bezala oso erabilia da. Sendatzeko denbora laburtu, kostu ekonomikoak merkatu eta mina txikiagotu, perfektua da!\nBrasildik ideia hartuta, lehen aldiz animalia basatiekin probatzea erabaki zuten Kaliforniako albaitariek. Denbora irabazi eta mina txikitzea xede, mina arintzeko akupuntura, tratamendu kiropraktiko eta laser hotzezko terapiekin batera, arrain azalarekin egindako bendak jarri zizkieten hartzei. Beste benda mota batzuk ez bezala, tilapia azala zaurietan presio iraunkorra egin eta azal artifizial bezala erabili zen zauriak sendatzen ziren bitartean.\nHein batean, abentura bat izan zen, albaitari medikuntzan sekula probatu gabeko zerbait. Eta izandako arrakasta ikusita, etxeko animalien eta animalia basatien erredurak tratatzeko bide berri bat zabaldu da. Aurkikuntza garrantzitsua da, animalia basatiak sendatzeko teknika azkarrak zenbat eta gehiago garatu, orduan eta denbora gutxiago egon beharko baitute itxituretan gatibu. Horrek, noski, izugarri areagotzen du animaliok naturara itzultzeko aukera.\nAzken batean, Kaliforniako hartzen kasuan ez zegoen soilik animalion biziraupena jokoan. Horrelako tratamendu esperimentaletan pilatzen den jakintza ere jokoan zen, ikasitakoak gerora erredurak tratatzeko izango duen balioa.\nArto-hostoa eta arroz-papera\nKaliforniako albaitariek irudikatu gabeko itsasgarritasuna demostratuz, eta hesgailu konbentzionalekin ez bezala hartza etengabe anestesiatu, benda zaharrak kendu, sendaketa egin eta benda berriak jartzeko premiarik, tilapia azalari esker hamar egunetan ikaragarrizko hobekuntza izan zuten erretako hartzek. Egunetara beren hanken gainean jartzen hasi ziren, eta, orduan, albaitariek kezka eragiten zien beste demontre bat konpondu behar izan zuten: animalia basaren senak, hots, arraina jateko hartzek duten berezko joera naturalak ez ote zituen bultzatuko hanka azpi zapalak miazkatu eta jatera.\nEta nola lortu zuten demontre hori zuzentzea? Nola lortu zuten hartzek hanketan bilduta zuten arrain gozo-gozoa ez jatea? Hori lortzeko albaitariek irudimenez betetako irtenbidea aurkitu zuten: arrain azala esterilizatu, sikatu eta arto-hosto edo arroz-paperean biltzea, horrela arrain usaina erabat galduko zela ziurtatuz.\nIzandako arrakastaren erakusle, hartzak jada libre dira Kaliforniako basoetan. Garaiotarako hibernaziorako zuloak eginda edo arroketako kobak bilatuta izan ohi dituztenez, basoan propio egindako gordelekuetan askatu zituzten. Beren habitat natural kiskalitik ez oso urruti, lepokoekin eta gordelekuetan kamerak jarrita. Kamerek eta lepokoek igorritako irudi eta datuek erakusten dutenez, ondo sendatu dira, aurrera egin dute.\nLortutako emaitzek animalien erredura larriak sendatzeko bide berriak zabaltzen dituzte. Pertsonekin ez bezala, animalien erredura larrientzat ez daude “azal-emaile bankuak”, eta, oraindik orain, inor ez da gai izan haientzat benda biologikoak sortzen.\nEta pertsonentzat, berdin. Brasilgo medikuntzako ohiko praktika zena, aurrerantzean, batez ere garapen bidean dauden herrialdeetan, salbaziorako aukera izan daitekeelako.\nEsperantzarako bidea zabaldu\nAlbaitarien meritua aitortuz, hartzen bizi nahi eta indarrarena bezala, tilapia arrainari ere eskerrak eman behar zaizkio, noski. Arrain honen haztegiak ugaltzen ari dira etengabe. Arto eta sojarekin egindako bolatxoak pozez eta azkar jaten dituzte, pisua erraz irabazten dute eta aise bihurtzen dute jasotako dieta merkea eroslearentzat oso merkea den arrain haragi gozo. Gainera, orain, haragiari tilapia azalari emandako erabilera berria gehituta, arraian preziatuaren balioa biderkatu egin daiteke. Hori, eta baita tilapia haztegiek hainbat herrialdetan eragiten dituzten jasangarritasun eta kutsadura arazoak ere.\nArgi dago tilapia azala ez dela berehalakoan herrialde garatuetako ospitaletara helduko, demagun Gurutzetako Erredura Handien Unitatera. Baina garapen bidean diren herrietan kanpoan egiten diren suak eta keroseno sukaldeak hain ugariak izanik, erredurekin zauritutako ehunka mila lagunentzat (Indian urtero milioi bat direla dio Osasunaren Mundu Erakundeak) esperantzarako bidea zabaldu dute Kaliforniako basoetan erretako hartz beltzek eta haren sendagarri izandako tilapia arrainek.\nZergatik ez zuten hartzek hanketan bilduta zuten arrain gozoa jan? Azala esterilizatu, sikatu eta arto-hosto edo arroz-paperean bildu zutelako, horrela arrain usaina gal zezan\nEz zegoen soilik hartz beltzen biziraupena jokoan. Tratamendu esperimentaletan pilatzen den jakintza ere jokoan zen, ikasitakoak gerora erredurak tratatzeko izango duen balioa


EBk merkataritza itun batez negoziatzen hasi nahi du AEBekin | Ekonomia | Berria\nEBk merkataritza itun batez negoziatzen hasi nahi du AEBekin\nNegoziazioa babestu du EBko gehiengo kualifikatuak, industriako produktuei muga zergak ezabatzeko helburuarekin\nJean-Claude Juncker eta Donald Trump Etxe Zurian, iazko uztailean. KEVIN DIETSCH / EFE\nEuropako Batasuneko Nekazaritza ministroek babesa eman diote gaur Europako Batzordeak joan den urtarrilean egindako proposamenari: Bruselak negoziazio fase bat abiatu nahi du AEBekin, nazioarteko merkataritza itun bat adosteko; batez ere industriako eta autogintzako muga zergak ezabatzea da helburua, eta negoziazioetatik kanpo geratuko dira nekazaritzako produktuak.\nDonald Trump 2017ko urtarrilean Etxe Zurira iritsi baino lehen Brusela eta Barack Obamaren gobernua negoziatzen ari ziren TTIP merkataritza libreko ituna baino askoz akordio murritzagoa du gogoan Europako Batzordeak. Izan ere, Trumpek hasieratik baztertu zituen TTIPa eta antzeko merkataritza libreko itunak —NAFTA ere desegin eta berregin egin du Mexikorekin eta Kanadarekin, eta desegin egin zuen TPP Trans Pacific Partnership (Lankidetza Trans Pazifikoa) ere—, eta muga zergen politika abiatu du nagusiki Txinarekin, baina baita EBrekin ere.\nHain zuzen ere, muga zergen tentsioa baretu asmoz erabaki dute EBko nekazaritza ministroek AEBekin merkataritza itun berri bat negoziatzeko proposamena babestea. Hori bai, babesa ez da erabatekoa izan: gehiengo kualifikatuaren babesa jaso du negoziazioen proposamenak. Hau da, EBko 28 herrialdeetatik hamaseik babestea nahikoa izan da, gutxienez batasuneko herritarren %65 ordezkatzen dituzten ordezkarien babesa.\nEBko iturriek EFE berri agentziari adierazi diotenez, Frantziak ez du babestu negoziazioak hastea; Espainiak, aldiz, bai. Hori bai, Luis Planas Espainiako Nekazaritza ministroak adierazi du nekazaritzako produktuak negoziazioetatik "erabat kanpo" geratu behar direla, eta Parisko ituneko konpromisoak errespetatu behar direla. Frantziak, besteak beste, Parisko itunagatik ez ditu babestu negoziazioak, AEBek ez dutelako babesten Parisko Ituna.\nKlima aldaketari buruzko akordio hori 195 herrialdek onartu zuten 2015eko abenduan Frantziako hiriburuan, baina 2017an Trumpek uko egin zion itunari, eta AEBak akordiotik atera zituen. Emmanuel Macron Frantziako presidenteak ez du merkataritza itunik egin nahi Parisko ituna onartzen ez duten herrialdeekin.


Irungo historia ikuspuntu ezberdinetik kontatuta – Irunero\nPosted on 2019(e)ko abenduak 3 2019(e)ko abenduak 3 by Irunero\nG57692: Genaro Etxeandia plaza eta Colon pasealekuaren hasiera 1930. hamarkadan, Gerra Zibilaren aurretik.\nMilaka dira hiri baten iragana eta historia kontatzeko moduak. Denboraren joanarekin, ordea, liburu edo dokumentu ofizialetan bildu ez diren gertakariak historiaren bazter galduetan ahaztu ohi dira zoritxarrez, idatzitako historiari ahoz transmitutako bizipenei baino sinesgarritasun gehiago eman izanaren ondorioz. Iraganeko gertakari ilun horietara argia ekartzeko asmoz, Bozak proiektuaren bitartez “Colon pasealekua: Acera de los reales y las pesetas” izeneko ikerketa bultzatu da, Irungo hirian XX. mendean klase sozialen bereizketa eta urte luzez isilarazitako emakumeen bizipenei ahotsa emateko.\nG57701: Colon Pasealekuan 1930. harmarkadan ateratako argazkia, ezkerrean Zabaltza plaza eta eskubian Kasinoa ikusten delarik.\nColon pasealekua Irungo bizitzaren erdigunea izan da bere sorreratik. Hortaz, hiriaren bilakaera historikoaren isla bikaina da, biztanleen ohitura eta bizimoduan izandako aldaketen adierazle garbia. Izan ere, Kale Nagusia, Eliza kalea eta Larretxipi kalearekin batera, Colon pasealekua hiria konektatzen zuen kale nagusian bihurtu zen landa eremuak nagusi ziren garaian, hiriko kale bakarrak ziren eta. Hiriaren zabalpenean tren geltokiaren ezarpena gertakari garrantzitsua izan zen, Colon pasealekua hiriko etorbide nagusian bihurtu baitzuen.\nHistorian atzera eginez, ordea, badira Colon pasealekuaren zatiketaz hitz egiten duten ahotsak. Hain zuzen ere, klase sozialen arabera gauzatu omen zen espaloien banaketa hori. Mertxe Tranchek azaldu duenez, Luis de Uranzuren “Un pueblo en la frontera” liburuan Colon pasealekuaren banaketa sinboliko hori aipatzen da. Hala ere, lehen liburu hori argitaratu ostean, Nicolas Aguirre bezalako autoreak zatiketa hori ezeztatzen saiatu dira. Luis de Uranzuren idatziaz gainera, garai hartan Irunen bizi izan ziren pertsonen testigantza zuzenek baieztatzen dute Colon pasealekuaren iraganean izandako banaketa klasista.\nG29063: Irun sutan, Hendaiatik ikusita 1936ko irailaren 4ean.\nIkerketa honen bitartez ondorioztatu denez, Zabaltza plazaren espaloia “de las pesetas” bezala ezagutzen zen eta garaiko burgesia eta klase aberetsa osatzen zuten hiritarrak mugitzen ziren bertatik. Izan ere, momentuko eraikin eder eta eleganteenak kaleko alde eguzkitsu horretan kokatzen ziren. Pareko espaloia, berriz, “De los reales” izenarekin identifikatzen zuten garaiko biztanleek, eremu txiro, hotz eta heze horretatik gainontzeko herritar xeheak mugitzen zirelako.\nG38626: Colon pasealekua eta Zabaltza plaza 1936ko sutearen ostean.\nKasinoa boterearen gotorleku\nBereizketa horren barnean, Irungo Kasinoaren eraikuntza Colon pasealekuaren historia markatu zuen beste gertakari garrantzitsu bat izan zen. Hain zuzen ere, 1930. urtean eraiki zen Kasinoa, Gerra Zibila hasi baino urte batzuk lehenago. “De los reales” izeneko espaloian kokatuta egon arren, boterearen gotorleku bihurtu zen segituan Rosi Perezen testigantza zuzenak erakutsi duenez: “Alemaniatik etorritako jende boteretsua Kasinoan bil-tzen zela gogoratzen dut”. Hortaz gain, Kasinoan elkartzen zirenen ideologiaren erakusle izan daiteke ere, Mertxe Trancheren azalpenen arabera Errepublika garaian antolatzen ziren greba orokor guztietan eraikineko leihoak apurtzen ziren boterearekiko erresistentzia islatzeko nahiarekin. Gainera, Kepa Ordoki Memoria Historikoa Bidasoan elkarteak bildutako testigantzen arabera, Shole Agirre elkarteko kideak azladu du Gerra Zibila amaitu ostean Kasinoa hiriko nukleoa izaten jarraitu zuela hiriko burgesia Francoren lagunekin biltzen baitzen eraikin horren inguruan.\nG53157: Cipriano Larrañaga kalea 1936ko sutearen ostean, lehen planoan Colon pasealekua ageri delarik.\nEmakumeen indar eta kemena\nEra berean, ikerketak agerian utzi du Gerra Zibilean zehar eta gatazkaren amaieran emakume irundarrek paper garrantzitsua jokatu zutela. Gizon gehienak frontera bidali edo kontzentrazio esparruetan bilduta zeuden bitartean, emakumeak izan zirelako familiak aurrera ateratzeko hirira itzuli eta, okupatutako etxe eta negozioak saihestuz, bizitoki berriak bilatzeko indarrak atera zituztenak. Gainera, gerrak eragindako bizipen gogorrak alde batera utzi eta Errepublikaren amaierak ekarritako emakumeentzako eskubide eta askatasunen murrizketara egokitu behar izan ziren.\nIkerketa lan guztiaren ostean, “Colon pasealekua: Acera de los reales y las pesetas” azterketak ondorioztatu du Irun hiriaren izaera klasistaren erakusle garbiak daudela, nahiz eta oraindik askok historiako gertakari lotsagarriak ezkutatzeko jarrerari eusten dioten. Hala ere, banaketa eta zatiketa horren berri ematen duten dokumentu ofizialak gutxi dira eta zuzeneko eta zeharkako testigatzen bitartez bildu da informazio gehiena. Era honetan, gaiaren inguruan sorutako zalantza eta kontraesanak ulertzen dira, idatzitako historiaren babesik gabe, denborak oroimenean eragindako nahasten menpe gelditzen baitira gertakariak.\nPosted in ErreportajeakTagged Colon pasealekua, Historia, irun, irunero, XX. mendea


"Eusklabo alaiak", Asiskoren komiki berria — Eibar.ORG | Eibarko peoria\nHemen zaude: Hasiera / Blogak / e-gorblog / "Eusklabo alaiak", Asiskoren komiki berria\n"Eusklabo alaiak", Asiskoren komiki berria\ne-gor 2017/12/06 19:28\nGure Berriak elkarteak atera du kolonizazioaz eta independentziaz hausnartzeko umorezko komiki satiriko-politiko hau\nAsisko Urmenetak komiki politiko satirikoa atera du Gure Berriak taldearen eskutik, Eusklabo alaiak, 120 orriko komiki mardula. Intzura Handia irlan (Bidasoa ibaian jabetza tartekatua duen irlan) bizi dira Robinson naufragoa, zibilizazioaren eramaile uste den inperialista, eta Ostiral, ohartu gabe eta pozik haren e(u)sklabo dena. Protagonista hauen sketch-ek bizi dugun autonomismoz eta ustezko aldebikotasunez mozorrotutako kolonizazioaz (edo robinsonizazioaz) eta independentziaz hausnartzera eramango gaitu modu bikainean. Egilearengan ohikoa den estiloan, aipu eta kontu historikoz, hitz jokoz, umorez eta irudi eroz betetako askapen ariketa da Eusklabo alaiak. Egilearen beraren hitzetan “(t)eleberri grafikoa, emantzipazio mentala, soziala eta nazionala solas... eta bukaera zoriontsuaz!”.\nBide batez, Intxaurrondoko Kultur Etxeak antolatzen dituen eta nik gidatzen ditudan komiki solasaldietan komiki hau izango dugu gaitzat, egilea present izango den saioan, urtarrilaren 9an. Komikia eta egilearen ikuspegia hobeto ezagutzeko parada ezin hobea.


“Hezkuntzaren eraldaketa digitalaren planak bi galdera erantzun beharko lituzke: zertarako eta nola egin” | EA - Eusko Alkartasuna\nHasiera » Albisteak » “Hezkuntzaren eraldaketa digitalaren planak bi galdera erantzun beharko lituzke: zertarako eta nola egin”\n“Hezkuntzaren eraldaketa digitalaren planak bi galdera erantzun beharko lituzke: zertarako eta nola egin”\nArgitaratua honek egina: Prentsa Bulegoa data Mai 6, 2022 honetan: Albisteak, Berriak\nLore Martinez Axpek, EH Bilduko legebiltzarkideak interpelazioa zuzendu dio gaur Hezkuntza kontseilariari jakiteko Google-ekin sinatutako hitzarmenaren arabera, zein asmo duen Hezkuntza Akordioaren oinarrietan jasotakoa bermatzeko, eraldaketa digitalaren arloari dagokionean.\nApirilaren 11ean Hezkuntza Sailak Google-ekin, ikastetxeetan “Google Workspace for Education” zerbitzuak erabiltzeko hitzarmena sinatu zuen. “Google-en Hitzarmena aztertzen badugu, Hezkuntza Akordioan sinatu genuena bermatzea ezinezko da”, azaldu du Lore Martinez Axpek.\n“Laburbiltzeko, Pegasus eramango duzue eskoletara, Pegasus-en bertsio berria, “BASQUE PEGASUS for SCHOOLS”. Euskal hezkuntzan (irakasle, ikasle eta familien datuak), pribatutasun osoa eskura izango du Google multinazional erraldoiak, Gobernuaren onespen eta onarpenaz gainera. Datuak dira XXI.mendeko urrea eta Google-k ondo baino hobeto daki hori” esan du.\n“Gero eta familia gehiago daude beren seme-alaben hezkuntza multinazional teknologika handien esku utzi nahi ez dutenak. Eta jakin nahi nuke, familia hauentzat zein izango den hezkuntza sailak emango dien alternatiba”.\n“Gaur teknologia digitalei buruz aritu gara, teknologia digitalak gora eta behera. Baina argi utzi behar dugu teknologia digital bat edo bestek, ez duela bermatzen hezkuntzaren hobekuntza. Hau da, digitalizatu digitalizatzeagatik ez du hobekuntzarik bermatzen. Hezkuntza-sistemaren eraldaketa digitalak bere horretan, ez du ekarriko miraririk. Hezkuntzaren eraldaketa digitalaren planak, 2 galdera erantzun beharko lituzke: ZERTARAKO egin eraldaketa digitala eta NOLA egingo dugun. Hausnarketa sakona falta zaigu, nora goazen eta zer lortu nahi dugun ondo definitzeko”, adierazi du.


O, lagun Matxain, nik galdetzen det: zuk barren ortan zer dezu? | Aiete – Lantxabe – Katxola – Ayete\nO, lagun Matxain, nik galdetzen det: zuk barren ortan zer dezu?\nBai; jaiotako txokoa naiko mundua zan arentzat; baiña ezer gutxi bear zualako zoriontsu izateko. Zorionaren loretxoak, izan ere, gure barruan erne eta azi bear du\nZer kontatu geiago izango zuan arek, noski. Eta kontalari bikaiña zala ere badakigu arekin tratatu genduanok. Ala, ni, beintzat, pena aundi batekin gelditua naiz: ez niola eskatu bere bizitza idaztea. Ez dakit baiezkorik emango zidan; baiña liburu ederra izango zala dudarik ez det egiten. Denbora faltaren aitzekia atera dezaket; baiña esaera-pilla datorkit une ontan burura: «il da gero salda bero», «arraia pasa ondoren sarea bota», «ura joan da gero presa egin», «damua garaiz»…\nLeenengo, usario zaarrari jarraituz, bertso-paperetan plazaratu zituan sail batzuk, 1965 urte inguruan: Arantzazuko Amari jarria, Kennedy zanari, Polipaso eta Errekalderen apustuari…\nErreztasun oiekin, udaran euri mardul baten ondoren ontoak bezela, nun-nai eta ugari sortu ziran bertso-jartzailleak: gure Manuel Matxain au, Segundo Kalonje, Sebastian Salaberria, Basarri, Xalbador, Inozentzio Olea, Ibaiertz, Gillermo Albisu, AtaNo, Xanti Zabala, Jose Aierbe, Martzelino Manterola, Jose Mari Lertxundi, Jose Mari Arrieta, Mondragoiko kalezaia, Txomin Garmendia, Izazpi, Rufino Iraola eta abar eta abar. Izendatu gabe dozena bat baiño geiago utziko nituan eta barka dezaidatela, arren!\nBaiNa orain, euskal aldizkariak bertsorik gabe ikusten ditudanean, utsune orrek pena ematen dit eta zera pentsatzen det sarritan: euskal bertso-jartzailleen urrezko aroa orduan izan zala.\nOrain sei bat une, Donostiko ostatu bateau, iñulabarreko amarrak aldean, juntatu giNan iru lagun: bi erdi bertsolari; ta irugarrena, Aieteko baserritar bat.\nOrtaz gaiñera, Auspoa-ren orduko eta oraingo liburuen neurriak ez dira berdiñak. Luze-zabalean aunditu egin dira. Orrek mesede egin digu: bertsoak bi zutabe edo illaratan jarri aal izatea. Ala, leengo doblea baiño geiago sartzen da gaurko orrialde bakoitzean. Orri eskerrak, zenbait bertsolariren lanak, garai batean bi edo iru liburutan banatu bearko genituzkenak, orain batean eskeiNi dizkiogu irakurleari: Sor Justina Aldalurren Ama Birjiñaren bizitza; AtaNoren Jesusen bizitza, Jose Insausti-ren Beti bertsoa buruan, eta orain Manuel Matxainena.\nGerra aurreko bertso-paperetako gaietatik, Manuel Matxain eta bere garaiko jartzailleen gaietara alde aundia dago. Auek leengo gai zaarrei ez diete muzin egiten: estropadak, apustuak, baserritar kontuak, fedea, nagusi-morroiak… BaiNa berriak ere erabiltzen zituzten. Orrela egin bearko litzake beti: leengo tradizioa ukatu gabe, berritasun oiekin aberastu.\nIrugarren zati bat erantsi diogu liburu oni, Aitorpenak izenarekin. Alde batetik, Matxainek, ain gizon leial, biotz oneko eta alaia izanik, lagun asko zituan; bestetik, goi-maillako bertso-jartzaille, bolari eta tokalari genduan. Ala, bein baiño geiagotan aitortu izan zitzaizkion bere doai oiek, omenaldiak an-emen egiNez, eta bai idatziz ere, batzuetan prosaz eta besteetan bertsotan.\nEsta entrada fue publicada en Actualidad el 4 julio 2016 por Lantxabe.\n← El ensimismamiento de la política Aieteko jaietan; Manuel Matxain →\n1 comentario en “O, lagun Matxain, nik galdetzen det: zuk barren ortan zer dezu?”\nAieteko berri 4 julio 2016 a las 7:02 am\nOrain berrogei urte gu nola\nizaten giñan Aieten,\nal dan modurik onenean ni\nastera nua esaten.\nAietearrak eliza baten\npremi aundia zeukaten,\nlagunza askok eskeñi baña\niñork etzuan ematen.\nPulamentuzko eskolik etzan,\ngure fedea auldua,\neuskera berriz aurtxo txikien\nBi gauza auek lur jo baño len,\naingerutxo bat etorri zaigu\ngure Jaunak bialdua.\nOso ezagun degu guziok\nVilla Emma jauregia,\naingeru ori bertan bizi da\nBere izatez frantzesa baña\nmaite du gure erria,\nbere kontura eginda dago\ngure eliza berria.\nGure Jainkoak gizon jator bat\nipiñi zion onduan,\nbien biotza nolakoa zan\nOn egitea beste gauzarik\netzegon oien buruan,\norrelakoak gaur oso gutxi\nikusten dira munduan.\nKulturik-eza txarra baitegu\nelizakin bat agindu zuten\neskola ere egiteko.\nNola etzeuden fedea eta\nizkuntza galtzen uzteko,\napaiz jaun batí deitu zioten\nApaiz gazte au andoaindarra,\nDon Zezilio izena,\nAgirre berriz apellidua\nedo bere abizena.\nKonpesorea aparta da ta\neskolan maixu zuzena,\nnik ezin neurtu aietearrak\nberari zor diotena.\nAiete oso atzera zegon\nbera etorri zanean,\nlritxi eta berealaxe\ngogor asi zan lanean,\nnunbait gorputza ezta nekatzen\nAinbat mutiko emen zeudenak\nlen oso atzeratuak,\nberari esker ikusten ditut\ngaur guziz aurreratuak.\nLantegi onak artu dituzte:\nopizina ta Bankuak;\nDon Zeziliori zer zar diogun\nortik atera kontuak.\nEuskaldun jator eta zintzoa\nEuskalerrian bat bada,\noraintxen ere ala izango da\noso mudatu ezpada.\nGerra zala ta juan zitzaigun\netzait aztuko an ikusita\neman nion besarkada.\nIkusi gabe egondua naiz\nia ogei bat urtean,\nbaña banekin nola zegoan\nEmen bezela, beti lanean\naurtxo txikien artean,\nEa izenez ezagutzen dan\nerri atsegin batean.\nAietearrak eztira aztu\nberrogei urte buruan,\nbarrio danak eskeñi dizu\noroigarri bat lenguan.\nBertso batzutan al zan modura\nbertan azaldu genduan:\negin zitzaizun omenaldia\nondo merezi zenduan.\nDon Zeziliokin, egia esan,\naspaldi zarretan nengon,\ngizona berriz era ortara\neztiteke ondo egon.\nLen aurrez aurre bertso batzuek\nemen kantatu nizkion,\norain paperez bialtzen dizkat\nberriro milla zorion.\nZeruko Argia, 1967-XI-5.\nMatxain zanak berak zuzendu zuan ori, maite du gure erria bear duala esanez.


Joal by Orobiogoitia IKT - issuu\nData: 2010eko azaroaren 19a\nJUAN OROBIOGOITIA BHI Olaburu, 3 Iurreta\n> www.orobiogoitia.net > www.blogari.net/ kokorijo > www.euskaltube.net\nZein da Euskararen Etorkizuna?\nAbenduaren 3a, Euskararen eguna denez,guk ospatu egingo dugu, beste herri batzuek egiten duten modura.\nElkarrizketa Eneko Abasolo â€œAbarkasâ€?\nKen 7k disko berria atera du: Ortzimugak begietan\nAlbisteak BA AL ZENEKIEN… Aurten hasi da galdera misteriotsua Aurten galdera misteriotsua hasi da Orobiogoitian. Galdera honetan hainbat gauza agertzen dira esaterako irudi baten altuera bilatu edo liburu baten izenburua… Erantzuna topatu baduzu Institutuko sarreraren ezkerraldean dagoen kutxan sartu. Hiruhilabeteko amaieran sari bat banatuko dute eta pertsona bat baino gehiagok irabazten badute zozketa egingo dute euren artean.Saria 30 euroko bale bat izango da Forum Sport-ean gastatzeko eta aste baterako bokata tortilla dohainik. Zorte on!!!\nBA AL ZENEKIEN… Euskararen egunean jokoak egingo direla institutuan Aurten Euskararen Egunerako joko batzuk egingo dira. Jokatu nahi ezkero eskaileretan dauden paperean aurkeztu. Jokoak badmintona, frontenisa, ping-pong, esku-pilota eta soka tira egingo dira. Baina, hau guztia jolasten zauden bitartean euskara egiteko egiten da. Beraz, garrantzitsuena euskaraz jolastu al dela erakustea da ikasle guztioi. Aurkeztu zaitezte!!!\nBA AL ZENEKIEN… Ken 7k disko berria atera duela: Ortzimugak begietan Ken 7k bere 5. bilduma atera du, “Ortzimugak begietan”. Bilduma hau lortu nahi baduzue Durangoko liburu azokara joan, bertan egongo baita.\nBA AL ZENEKIEN... Polikiroldegia zabaldu dutela eguerdietan Aurten ere zabalduko dute polikiroldegia eguerdietan eta zaintzaile batekin. Polikiroldegian hainbat jokoetan jolastu al duzu badmintonetik hasita eta saskibaloiraino. Polikiroldegia 13:30etatik aurrera egongo da zabalik eta 14:05ean zarratuko da klaseak 14:10ean hasten direlako.\nBA AL ZENEKIEN.... Urdaxek 141 kilo altxatu ditu O単atin Urdaxek, Juan Orobiogoitiako ikaslea, harri-jasotzaile famatua, 145 kilo altxatu ditu O単atin errekorra eginez. Urdaxek gabonetarako 150 kilo altxatu nahi du. Urdax Mendiolan jaio zen, baina orain Otxandion bizi da. Urdax bere urteak kontuan edukita Euskal Herrian gehien altxatu duen umea da zeren eta Urdaxek 12 urterekin 133 kilo altxatu zituen eta Euskadiko txapeldunak 12 urterekin 100 kilo altxatu zituen. Zorte on Urdax espero dugu munduko errekorra zuk gainditzea!!!\nBA AL ZENEKIEN.... BA AL ZENEKIEN DBHko 2.MAILAKOA KOLONIETAN EGON DIRELA ASTEBETE... Azaroaren 22-tik 26-ra 2. mailakoak Bri単asen egon dira. Beraiekin hiru irakasle egon dira: Mikel, Miren eta Mila. Bri単asen egindakoaren gidoarekin filma bat egin dute, klase bakoitzak bat..\nBA AL DAKIZU.... Institutoak estola jasangarriaren banderola lortu duela. Institutua hainbat urte darama Agenda 21ea parte hartzen eta hainbat proiektu burutzen. Abenduaren 13an Eusko jaurlaritzan dago ekitaldi bat non gauzatuko den sari hau.\nEGILEAK: AITOR ETA GORKA\nElkarrizketa: Eneko Abasolori “Abarkas” Eneko Abasolo “Abarkas” Iurretan jaio zen 1976.Eneko bertsolaria da, lanbidez okina bada ere 1998an hartu zuen parte lehen aldiz Bizkaiko Bertsolari Txapelketan.\n1-Zergatik deitzen dizute Abarkas? Txikitatik deitzen didate eta ez naiz gogoratzen honen arrazoia. 2-Eneko noiz hasi zinen bertsolari munduan? Txikitatik hasi nintzen. 3-Txikia zinenean txapelketarik irabazi zenuen? Baten bat klaro irabazi dudala.\n4-Zuk bakarrik aditu zara bertsolari munduan edo familiako norbait edo lagunen bat eduki al duzu bertsolari? Niri beti gustatzen zitzaidan bertso mundua eta nik bakarrik ikasi dut.\n5-Bertsolaritzaz aparte beste ekintzaren bat egiten al dituzu? Bai, okina naiz, bertso eskola ematen dut eta dantza irakaslea naiz. 6-Txapelketa famatu bat irabaziko duzula uste al duzu? Bai, baina ez hain famatuak, adibidez, herri bateko txapelketaren bat.\n7-Nor da zure bertsolari gogokoena eta harreman hoberena duzuna? Mirenekin harreman egokia dut. 8-Urduri jartzen al zara bertso bat bota nahi duzunean? Noski 9-Badakigu zure hizkuntza euskara dela, baina nola ikusten duzu euskararen erabilera Durangaldean? Ba txarto.Zure adinekoek erdara hitz egiten duzue eta horrela jarraitzen baduzue, azkenean euskara hizkuntza galdu egingo da. 10-Nola ikusten duzu zure burua iraganean? Nik,al dudan hobetuen saiatuko naiz nire lana egiten eta txapelketaren bat irabazten saiatuko naiz. Eskerrik asko Eneko, espero dugu iraganean ondo joatea eta suerte asko eduki !!!\nEGILEAK: EKAITZ ETA GORKA\nLaster euskara eguna da , hau da, abenduaren hiruan.Juan Orobiogoitia institutuan beste toki askotan moduan egun hori ospatuko da . Horretarako hainbat ekintza antolatu dituzte . Durangaldean ere euskara bultzatzeko ekintzak egingo dira , hau da , bertso saioakâ€Ś Gure institutoko euskararen egoera nolakoa den esango dizuegu . Gehienek erderaz hitzegiten dute eskola barruan nahiz eskolatik kanpo , baina euskara batzordekoak gu gabonetako oporretatik gatozenerako zer edo zer egingo dute .\nFranko garaian euskaraz hitz egitea debekatuta egon zen. Euskaraz hitz egiten zituzten guztiei zigor oso gogorra jasotzen zituzten. Eskoletan ez zitzaion inori burutik pasatzen euskaraz mintzatzea eta euskaraz egiten bazen atzamar puntetan erregelarekin jotzen zizuten edo beste zigor txarragoak. Horregatik klaseak erdaraz ematen ziren eta etxeetan ere erdaraz hitz egiten zen gauza berarengatik . Esan digutenez , Frankok Ermuko bat fusilatu zuen euskaraz hitz egiteagatik, baina ez zen izango bakarra .\nEuskararen egoera ez da berdina aspaldiko urteetan. Lehen askoz gehiago entzuten zen euskaraz (kaletik eta etxetik...). Hobeto hitz egiten zen eta kanpotik etortzen zirenak hobetoago eta lehenago ikasten zuten. Orain berriz, ume gehienak erdaraz egiten dute eta ez dute euskara erabiltzen inoiz (ez klaseetan, ez kalean, ez etxean ...). Horregatik kanpoko askok ez dute euskara ondo ikasten, haur gehienei erdaraz hitz egiten dizkietelako.\nHorrela jarraitzen badugu euskara galdu egingo da . Baina , asko gara pentsatzen dugunok euskara ezin dela galdu . Horrela pentsatu zuten lehenengo aldia egin zenean Durangoko Euskal Liburu eta Disko Azoka . 1965ean egin zen lehenengo aldiz azoka hau Durangoko Andra Mariako elizpean egin zen eta orain landako gunean egiten da . Sortu berri zen Gerediaga Elkarteak antolatu zuen lehen ekitaldietako bat izan zen . Frankismoaren diktadurapean azokak helburu nagusi argia zuen : Euskal Herriko liburugintza eta diskogintzaren ekoizpena ezagutzera ematea . Gerediaga Elkarteak , baina , ahalegina egin zuen Durango egun horietan euskalgintzan jardunean zebiltzanen topalekua izateko .\nEuskaraz ez da bakarrik Euskal Herrian egiten munduan zehar hainbat toki, Euskal Etxe daude euskara mantendu nahian. Mundu osoan guztira 173 euskal etxe daude. Australian, adibidez, hiru euskal etxe daude horietako bat “ GURE TXOKO ” da . Asian berriz bi euskal etxe bakarrik daude, bat Tokion dagon “ TOKIOKO EUSKAL ETXEA “. Espainian bederatzi daude eta euskal herritik hurbilen “ LAMINITURRI ” dago. Estatu Batuetan hogeita hiru daude. Frantzian hiru euskal etxe daude.\nEuskararen egoera ez da berdina aspaldiko urteetan. Lehen askoz gehiago entzuten zen euskaraz (kaletik eta etxetik...). Hobeto hitz egiten zen eta kanpotik etortzen zirenak hobetoago eta lehenago ikasten zuten. Orain berriz, ume gehienak erdaraz egiten dute eta ez dute euskara erabiltzen inoiz (ez klaseetan, ez kalean, ez etxean ...). Horregatik kanpoko askok ez dute euskara ondo ikasten, haur gehienei erdaraz hitz egiten dizkietelako .\nEGILEAK: MAITE ETA AINHOA\nZuzendari jauna: Gu 2. mailako DBH-eko ikasleak gara eta institutu honetan polikiroldegia jantoki orduetan zabalik egotea nahi dugu. Jantokiko orduetan ez daukagu ezer egiteko eta kirola praktikatze oso ona da. Beste alde batetik, euria egiten duenean gaixotasun bat hartzeko moduan egoten gara. Uste dugu polikiroldegia zabalik edukitzea oso modu ona izango dela dibertitzeko. Pasadan urtean polikiroldegia zabalik egoten zen kurtso osoan zehar. Eta asko erabili genuen. Zera eskatzen dizugu polikiroldegia zabaltzea eta horrela denok pozik egongo gara.\nEGILEAK:JOKIN ETA PAULO\nKIROLA GURE INSTITUTUAN. Guk egindako inkesta, eskolan egiten den eta praktikatzen den kirolik kopurua jakiteko izan da. 20 ikasleei galdetu diegu eta hauek dira emaitzak: 1.mailan 20 pertsonatik 17 kirola egiten dute eta gustatzen zaie kirola egitea. 17 pertsona horietatik 10ek 2 kirol egiten dute eta gainerakoek 1. Denek 2 egun dute entrenamendua eta denek jokatzen dute lehiaketetan edo beste zerbaitetan. 2.mailan 20 pertsonetatik 19 kirola egiten dute eta gustatzen zaie kirola egitea. 19tik 17ik bi egun dute entrenamendua eta beste biak 3 egunetan. 8ik bi kirol egiten dute eta 11ak bat. Adibidez( futbola eta pilota). Denek jolasten dute lehiaketaren batean. 3.mailan 20tik 6 kirola egiten dute eta gustatzen zaie kirola egitea. 6 pertsonatik 6ek bi egun entrenatzen dute. Denek kirol bat praktikatzen dute (futbola).Denek jolasten dituzte lehiaketetan, kasu honetan ligatan. 4.mailan 20tik 2k kirola egiten dute eta gustatzen zaie kirola egitea eta praktikatzea. Bi pertsona horiek lehiaketetan dabiltza.3 egunetako entrenamendua dituzte eta biek jolasten dute futbolera.\nOndorioa: Konturatu gara gero eta nagusiagoa izan gero eta kirol gutxiago egiten dela. Futbola da gure institutuan egiten den kirolik gehiena. Baita ere lehiaketetan dabiltzate ikasle gehienak.\nEGILEAK: JOKIN ETA PAULO\nElkarrizketa: Iñigo Garate, disorders-eko ahotsa Disorders disko berri bat atera dute “hitzak”. Talde honetan bost musikari daude. Gorrotza, bateria ; Mendi, baxua ; Iban, gitarra ; Andoni, gitarra ; eta Iñigo , ahotsa. Elkarrizketa hau Iñigo, Disorders taldeko ahotsari egin diogu.\n5.Kolaboratzailerik daukazue? Ez, ez daukagu eta ez dugu behar. Gu bakarrik oso ondo moldatzen gara. 1 .Orain dela gutxi disko bat atera duzue, hitzak izenekoa, arrakasta du? Esan digutenez nahiko saldu da eta esan diguten komentarioak oso onak izan dira, txarrak ez ditugu entzun.\n6 .Beti izan zara taldeko abeslaria? Bai, taldea sortu zenetik ahotsa izan naiz. 7 .Musika-tresnarik jotzen duzu?zein?\n2 .Jiratan ibili zarete disko honekin? Nondik ibili zarete?zer moduz joan zaizue? Ez, ez digu denborarik eman, baina bat antolatzea pentsatu dugu. Espainiatik izango da eta ondo ibiliko garela pentsatzen dut. 3 .Nola moldatu zara jendearen aurrean? Egin ditudan kontzertu eta jiratan hasieran oso urduri jarri naiz beti baina azkenean oso ondo moldatu izan naiz. 4 .Zelan sortu zen taldea? Lokala hartu genuenean, 16 urteekin, nahiko musikalari ginen eta talde bat egitea erabaki genuen eta ondo ari ginenez aurrera jarraitu genuen.\nBai, gitarra elektrikoa, baina ez naiz oso ondo moldatzen.\n8 .Zer egiten duzu zure denbora librean? Lagunekin elkartzen naiz eta futbolera ere aritzen naiz\n9 .Musikatik bizi ahal da? Musikalari profesional batek agian bai, baina gure mailako gazte batzuk oraindik ezetz uste dut.\n10 .Aholkuren bat musikalari hasi berriei?\nTalde bat egin nahi behar badute lan asko egiteko eta beti aurrera jarraitzea.\n11 .Amaitzeko, musikalari bezala erretiratzea pentsatzen duzu?\nOraindik gaztea nahiz erretiroaz pentsatzeko baina agian urte batzuk aurrerago agian bai.\nDisorders taldea ez da oso ezaguna izango Durangaldetik kanpo baina urte batzuk geroago seguru gaude arrakasta handia edukiko duela. Baina hori ez dago gure esku euren esku baizik. AUPA DISORDERS!!!\nEGILEAK: JON ETA AITOR\nSaskibaloia baloi bat sare bat zintzilik duen saski batean sartzean datzan kirola da. Funtsean, bost jokalarik osatutako bi taldek jokatzen dute aurrez aurre, 10 minutuko iraupena duten lau zati edo laurdenetan. Bigarren laurdenaren ondoren, 10 minutu inguruko atsedena egiten da. AEBetako liga nagusian, NBAn, laurden bakoitzak 12 minutuko iraupena du.\nArauak • Pausoak: Hau gertatzen da jokalariak hiru pauso baino gehiago egiten baditu botea egin gabe. • Dobleak: Hau gertatzen da jokalariak pilota bi eskuekin botatzen badu, • 3”: jokalari batek aurkariaren aldean geratzen bada. • 5”: denbora maximoa jokalariak pilota eskuan eduki dezakeena. • 8”: denbora maximoa talde batek aurkariaren aldera joateko. • 24”: denbora maximoa talde batek saskira botatzeko. Zelai atzera: Hau gertatzen da jokalari batek pilota aurkariaren zelaira botatzea eta gero bere zelaira bueltatzean.\nLiga nagusiak NBA (National Basketball Association) AEBtako liga profesionala da, munduko hoberena. Europa mailan, Espainiako ACB Liga (Asociación de Clubes de Baloncesto) eta Italiakoa (Lega Basket Serie A) garrantzitsuenak dira. Euskal taldeak Euskal herrian hiru talde ditugu: BBB (Bizkaia Bilbao Basket) TAU Baskonia (Gasteiz) Lagun aro (Donostia) Gure hiru talde hauek ACB ligan daude. Aurreko urtean TAU Baskoniak irabazi zuen liga Bartzelonaren aurka “PLAYOFF” –eko finalean, hiru partiduak irabazi zizkion.\nArauen hutsegiteak Saskibaloian jokatzen ari garen bitartean, hauetako hutsegite bat egiten dugunean, beste taldeak aterako zuen baloia, hutsegitea egin den leku hurbilenetik, banda edo atzealdetik. Hauek dira arauen hutsegite komunenak: • Pausoak. • Dobleak.. • 3 segundo zona barruan. • Banda edo fondo sakea. • 24 segundo. Zelai atzera.\nLehen kafe disolbagarria Estatu Batuetan merkaturatu zuten 1867. urtean, baina arrakastarik batere gabe. NestlĂŠ etxeak, ordea, arrakasta handia lortu zuen bere NescafĂŠ delakoarekin. Noiz merkaturatu zen produktu hori? A) 1912an B) 1937an\nAmak bi ditu,Aitak ere bai, semaeak bat ere ez eta alabak hiru. .zer da?\nXVIII. mendearen azkenaldian hasi eta XIX. mendean burutu zen INDUSTRIA-IRAULTZA munduaren itxura eta ekonomia-harremanak aldatu zituen. Alabaina, nork erabili zuen lehen aldiz "Industria-Iraultza" nozio hori? A) Friedrich Engelsek B) David Ricardok C) James Wattek\nAsmakizunak Zementua eta motrailua XVIII. mendean "berraurkitu" zituzten Ingalaterran, baina, egia esan, askoz lehenago ere erabiliak ziren. Zeintzuk izan ziren lehen asmatzaileak? A) Egiptoarrak B) Erromatarrak C) Greziarrak\nLehen kafe solugarria Estatu Batuetan merkaturatu zuten 1867. urtean, baina arrakastarik batere gabe. Nestle etxeak, ordea, arrakasta handia lortu zuen bere Nescafe delakoarekin. Noiz merkaturatu zen produktu hori? A) 1912an B) 1937an C) 1951n\nAsmakizunak KORRIKALARI TXIKIA SALTARI ABILA, BETI HARA ETA HONA UR PUTZUEN BILA BATZUEK DIOTE GAIZTOA NAIZELA, BESTEEK ATSEGINA, ERRATZA IZATEN DUT NIRE HEGAZKINA NOR OTE NAIZ?\nHatzetatik jango dizkizut eta begietatik edango dizkidazu. Hitzak ditugu janari-edari, zuk ezan eta nik oroit ditzadan. Nor ote naiz?\nASMAKIZUNAK !!! Tren elektriko bat Altsasutik Iruna doa 100 km/h abiaduran. Haizeak iparretik jotzen du 30 km/h abiaduran. Norantz joango da kea?\n(trena elektrikoak ez dute kea botatzen )\nOso lodi dauden hiru lagun ermitara abiatu dira euritako bakarrarekin. Ermitara iristean, ordea, guztiak lehor-lehor daude; nola liteke? ( aterik zegoen )\nHil batzuek 31 egun dituzte; 30ekoak ere badira. Baina zenbatek dituzte 28 egun? (GUZTIAK)\nNola zula liteke globo bat bertatik airerik atera gabe eta zaratarik egin gabe? (Globoa hutsik egonda.)\nJON ETA AITOR\nGORKA ETA EKAITZ\nPAULO ETA JOKIN\nMAITE ETA AINHOA\nJoal aldizkaria 4.na


Aurreko bost edizioek izandako arrakastaren ostean, balkoi eta leihoetako lore-lehiaketa antolatu du aurten ere Udaleko Ingurumen Batzordeak; ekainaren 25 arte dago izena emateko aukera.\nMaiatza iristearekin batera, Soraluzeko Udaleko Ingurumen Batzordeak Balkoi eta Leihoetako Lore Lehiaketa antolatu du seigarren urtez jarraian.\nSoraluzeko Udalak Balkoi eta Leihoetako Lore Lehiaketa antolatu du 2021eko udaberrirako.\n- Izena emateko azken eguna ekainaren 25a.\nLehiaketa ekainaren 28tik uztailaren 2ra izango da, egun hauetan epaimahaiak ikustaldi aldizkatuak egingo ditu.\nSari banaketa uztailaren 5an egingo da goizeko 11:00etan Plaza Berrian.


Espainiako biztanleria 106.000 pertsonatan murriztu zen 2020an – Ekonomiaren KZ\nEspainiako biztanleria 106.000 pertsonatan murriztu zen 2020an\nKoronabirusaren pandemiak Espainian erroldatutako 106.146 pertsona kendu zituen iaz, eta, beraz, herrialdeko biztanleria 47.344.649 biztanlera jaitsi zen urtarrilaren 1ean. Hori lehenengo beherakada demografikoa da, lau urtez jarraian gora egin ondoren, Estatistikako Institutu Nazionalak (INE) gaur argitaratu duen Etengabeko Erroldaren Estatistikaren Aurrerapenaren arabera.\nNahiz eta koronabirusak populazioa astindu, INEren errolda jarraituaren serie historikoak, Servimediak jasotakoak eta 1998an hasitakoak, adierazten du joan den urtarrilaren 1ean erroldatutako 47.344.649 biztanle horiek azken 24 urteetako bigarren kopururik altuena direla, soilik 2020ko urtarrilaren 1eko 47.450.795 biztanleen atzetik.\nUrtarrilaren 1ean erroldatutako pertsona guztietatik, 41.936.827 espainiarrak dira ( % 88,6) eta 5.407.822 atzerritarrak ( % 11,4). Hala, espainiarren kopuruak 42 milioitik behera egin du berriro, 2020ko urtarrilaren 1ean soilik, eta atzerritarrenak gora egin du hirugarren urtez jarraian.\nIaz, espainiarren kopuru garbia 79.815 pertsonatan jaitsi zen (-% 0,2) eta atzerritarrena 26.331 pertsonatan (-% 0,5). Azken horien artean, EBkoak direnen artean 37.870 gutxiago dira (-% 2,3), eta Erkidegokoak ez direnen artean 11.539 gehiago ( % 0,3).\nEspainiarren kopurua iaz lehen aldiz lortutako 42 milioietatik jaitsi da. Atzerritarrei dagokienez, kopuruak behera egin duen arren, 5,4 milioitik gora mantentzen da.\nErroldan inskribatutako guztien % 49,0 gizonak dira, eta % 51,0 emakumeak. Espainiarren artean emakume gehiago daude ( % 51,1), eta atzerritarren artean gizon gehiago ( % 50,1). Biztanleen % 84,6 Espainian jaio dira, eta % 15,4 atzerrian. Nazionalitatearen arabera, espainiarren % 94,3 Espainian jaio da, eta atzerritarren % 9,7. Adinaren arabera, biztanleriaren % 15,1ek 16 urte baino gutxiago ditu; % 35,5ek 16 eta 44 urte artean; % 29,7k 45 eta 64 artean, eta % 19,7k 65 urte edo gehiago.\nNazionalitatearen arabera, espainiarren eta atzerritarren arteko alde handienak 16-44 urtekoen taldean daude. Hala, espainiarren % 33,1 adin-talde horretan dago, eta atzerritarren % 53,9.\nErroldan inskribatutako biztanleen batez besteko adina 43,8 urtekoa da. Espainiarrena 44,7 urtekoa da eta atzerritarrena 36,6 urtekoa (EBko herrialdeetako herritarrena 38,9 urtekoa da).\nNazionalitate nagusien artean, batez besteko adin handienak britainiarrek (53,6 urte), alemaniarrek (49,4) eta frantziarrek (42,8) dituzte. Txikienak, aldiz, Hondurasko (30,3 urte), Pakistango (31,2) eta Marokoko (31,7) herritarrak dira.\n2021eko urtarrilaren 1ean, Andaluzia, Katalunia eta Madrilgo Erkidegoa ziren biztanle gehien zituzten autonomia-erkidegoak, eta Errioxa, Kantabria eta Nafarroa ziren biztanle gutxien zituztenak. Azken urtean, autonomia-erkidego gehienetan egin du behera erroldatutako biztanleriak, eta horietako bostetan soilik egin du gora. Madrilgo Erkidegoan (34.297 pertsona gutxiago), Katalunian (23.551 gutxiago) eta Gaztela eta Leonen (13.637 gutxiago) izan dira biztanleria-jaitsiera handienak, termino absolutuetan, 2020ko urtarrilaren 1etik 2021eko urtarrilaren 1era.\nBestalde, hazkunde handienak Murtzian (6.687 pertsona gehiago), Gaztela-Mantxan (2.571 gehiago) eta Kantabrian (1.403 gehiago) izan dira.\nTermino erlatiboetan, biztanleriaren jaitsiera handienak, Melilla (-% 1,0) eta Ceuta (-% 0,8) hiri autonomoekin batera, Asturiasen (-% 0,7), Gaztela eta Leonen (-% 0,6), Madrilgo Erkidegoan eta Extremaduran (-% 0,5) erregistratu dira. Aldiz, Murtziak ( % 0,4) eta Kantabriak ( % 0,2) izan dute gorakada handiena. Atzerritarren proportzioa, Espainian inskribatutako biztanle guztiekiko, % 11,4koa da 2021eko urtarrilaren 1ean.\nAtzerritarren proportzio handiena duten erkidegoak Balearrak ( % 18,7) eta Katalunia ( % 16,1) dira.\n← BBVAk ekonomiaren gorakada handia espero du 2021eko bigarren zatian\nEtxebizitza-tasatzaileen fakturazioa ia % 10 jaitsi da →\nIkerlanek emaitza onak ditu, zailtasunak zailtasun\n2021-05-21 Andoni Beitia\nPedro Azpiazuk BPGren aurreikuspena hobetzea espero du\n2021-05-25 Libe García Kandina\n15 hektarea gehiago Gipuzkoan etorkizuneko nekazarientzat


ekaina | 2011 | Iruña-Veleia, egia ala gezurra?\nGuardia Zibilak uko egin dio piezen analisiak egiteari, Correo-ren arabera\nData: 2011(e)ko ekainaren 28a Egilea: elexpuru\nEkainaren 26ko Correo-ren informazioan zera irakurtzen dugu: Este Cuerpo acaba de comunicar que no realizará el examen y que no podría determinar la fecha exacta en la que se hicieron las hendiduras, han revelado a EL CORREO fuentes judiciales. Correoren … Jarraitu irakurtzen →\nAztarnategia sinbolikoki itxita geratu zen kartulinazko kate batez\nBillodasko zubitik aztarnategiaren ateraino kalejiran heldu zen taldeak sinboliko itxi zuen aztarnategia kartulinazko kate batez. Aztarnategia ez ukitzeko exijitu zen, piezak laboratorio espezializatu batean aztertu eta benetakoak diren ala ez erabaki arte.Geure begiekin ikusi ahal izan genuen Nuñezek iaz eginiko … Jarraitu irakurtzen →\nDuela gutxi aurkitu dute Floridan mamut hezurrean egindako mastodonte irudi bat. Ameriketako arte-adierazpen zaharrena omen da eta zirrara berezia eragin du herrialdean eta mundu zientifikoan. Hemen Europapress-en blogeko informazioa, Terrae Antiquae-ko eztabaida eta Roz Franken komentario argigarriak, eta Jounal of … Jarraitu irakurtzen →\n“Fibula Prenestina”, laboratorioko analisiek erabaki duten eztabaida zaharra\n1876an Erromatik hurbil dagoen Palestrina herrian (Preneste antzina) gerriko baten urrezko hebilla aurkitu zuten latinezko inskripzioa zuena letra etruskoetan. Maniok egin ninduen Numeriorentzat itzultzen dute adituek. Baina duela hogeita hamar urte idazkuna faltsua ote zen esaten hasi ziren aditu batzuek … Jarraitu irakurtzen →\n“Elkar, ezjakintasunaren apologia egiten”\nEkainaren 21eko Berria-k Miren Gotiren gutuna zekarren Elkar editoriala kritikatuz, Alberto Barandiaranen Veleia afera liburua dela eta. Bat egiten dut kritikaren mamiarekin. Elkar, ezjakintasunaren apologia egiten 2011-06-21 / Miren Goti. Euskal argitaletxeek bide luze bezain oztopotsua egin behar izan dute … Jarraitu irakurtzen →\nEkainak 25, kalejira informatiboa Iruña-Veleian\nData: 2011(e)ko ekainaren 17a Egilea: elexpuru\nZoritxarrez, Julio Nuñezen taldea berriro hasi da “lanean” aste honetan Iruña Veleian. Ekainaren 25ean, larunbatez, goizeko 11:00etan, Billodasko zubian elkartuko gara eta handik musikaz lagunduta kalejiran joango gara aztarnategi sarreraino. Han bilera informatiboa egingo dugu eta aztarnategia sinbolikoki itxiko dugu. … Jarraitu irakurtzen →\nGaur hastekoak ziren 2011ko indusketak\nData: 2011(e)ko ekainaren 13a Egilea: elexpuru\nAtzoko Correon irakurtzen genuenez, gaur hastekoak ziren aurtengo ekitaldiko indusketak. Iragarrita baino hilabete eta erdi beranduago, Malentxo Arruabarrenak maiatzaren hasieran abiatuko zirela esan baitzuen. Deigarria da, bestalde, notizia Correok bakarrik ematea.\nNewsletter-2 monografikoa Nuñezen iazko sarraskiaz\nPlataformak bere bigarren berripapera argitaratu du, eta oraingoan Julio Nuñezek joan den urteko ekitaldian, Arabako Aldundiaren eta Unibertsitatearen bedeinkapenarekin egindako sarraskia jorratzen du. Hemen jaitsi daiteke pdf-a.\nEliseo Gilen erantzuna Alicia M. Canto Complutenseko irakasleari\nAlicia M. Canto Madrileko Unibertsitate Complutenseko irakasleak oso paper garrantzitsua jokatu du berak zuzendutako Celtiberia.net eta Terrae Antiquae webguneen bidez. Faltsutasunaren alde eta Eliseo Gilen aurka sutsu jardun du auziaren hasieratik. Grafologoei sinesgarritasuna emanez eta laborategiko analisiek ez dutela ezertarako … Jarraitu irakurtzen →\nGiza-kate arrakastatsua Gasteizen\nData: 2011(e)ko ekainaren 5a Egilea: elexpuru\nArrakastatsua izan zen atzoko ekitaldia. Andra Mari Zuriaren Plazan bildu ginen lehendabizi, hiru taldetan banatu gero, eta lurrean itsatsiz joan ginen plastikozko tira batez lotu genituen Foru Aldundia, Epaitegiak eta Bibat Museoa. Aldi berean, gaiari buruzko esaldiak zituzten paperak erantsi … Jarraitu irakurtzen →